Polis minta pemandu lori beri durian
Oleh KOSMO!

30 November 2021, 9:00 pm
JAKARTA – Seorang pemandu lori tular di media sosial kerana buah durian yang diangkutnya telah diminta oleh anggota polis setelah lorinya ditahan di jalan raya, lapor laman berita Suara.com semalam.
Kejadian itu dimuat naik menerusi satu klip video di Instagram oleh akaun bernama @andreli_48 dengan kapsyen ‘Masih ingat semalam bawang, kali ini durian’.
Setelah lorinya ditahan, pemandu itu menunjukkan susuk tubuh anggota polis itu melalui cermin pandang belakang yang menunggu diberikan buah itu.
‘’Disebabkan bawa durian dan diminta oleh mereka, tidak disaman, tidak dilakukan apa-apa,’’ kata pemandu itu.
Netizen mula membajiri ruangan komen.
“Mungkin nak durian pak, sedih,” kata seorang netizen.

‘’Kalau sekarang yang disaman, barang bawaannya ya, bukan kenderaan,’’ kata netizen lain. – Agensi


KL City ranapkan ego JDT di pentas final
Oleh MUHAMAD ARDIE PUTRA SUHAIMI

30 November 2021, 11:06 pm
Oleh MUHD. ARDIE PUTRA SUHAIMI dan MOHD. FITRIE MUHAMMAD
KUALA LUMPUR – Pasukan Kuala Lumpur City (KL City) mencipta sejarah menjulang trofi Piala Malaysia buat kali keempat dengan menamatkan kemarau 32 tahun selepas menewaskan juara bertahan, Johor Darul Ta’zim (JDT) dengan keputusan 2-0 di Stadium Nasional, Bukit Jalil sebentar tadi.
Pada aksi tersebut, skuad kendalian Benjamin Mora itu membariskan kesebelasan terbaik dengan menyenaraikan trio serangan berbisa, Arif Aiman Hanapi, Safawi Rasid dan Bergson Da Silva.
Situasi sama dilakukan oleh pengendali KL City, Bojan Hodak yang mengekalkan ramuan sama ketika menyingkirkan Melaka United di pentas separuh akhir dengan jentera serangan diketuai oleh Romel Morales.
Pendekatan The City Boys yang seakan terlalu berhati-hati sepanjang 15 minit pertama hampir mengundang padah sebaliknya rembatan Bergson pada minit ke-9 sekadar singgah di tiang gol.
Selepas itu, KL City mula dilihat makin berani untuk memasuki kawasan lawan namun masih gagal menghadirkan tekanan buat Farizal Marlias di gawang JDT.

Walaupun cuba ditekan, Harimau Selatan masih mampu bertenang untuk kekal selesa mengawal tempo permainan.
Arif Aiman dilihat lebih banyak digunakan JDT untuk mengatur gerakan dan pemain muda itu beberapa kali berjaya mengatasi pertahanan kanak KL City, Kamal Azizi Zabri.
Bagaimanapun, dalam tempoh 10 minit terakhir, penjaga gol KL City, Kevin Ray Mendoza cukup tangkas menafikan beberapa peluang terbaik dimiliki JDT sekali gus menyaksikan 45 minit pertama berakhir tanpa jaringan.
Bersambung pada babak kedua, Mora mengambil keputusan untuk melakukan rombakan taktikal dengan memasukkan La’Vere Corbin-Ong untuk digantikan dengan pertahanan senior, S. Kunanlan selain Safawi Rasid turut dikeluarkan demi memberi ruang buat pemain tengah, Nazmi Faiz Mansor.
Juara Liga Super itu dilihat semakin tertekan apabila KL City mencipta kejutan apabila meraih gol pembukaan hasil ledakan pemain sayap sensasi, Zhafri Yahya selepas menerima hantaran cantik J. Partiban pada minit ke-65.
Jaringan tersebut menaikkan motivasi pasukan KL City yang semakin ghairah menyerang dan berjaya menggandakan kelebihan hasil ledakan kapten, Paulo Josue yang bijak melakukan rembatan untuk memastikan penjaga gol JDT, Farizal Marlias tewas buat kali kedua pada minit ke-75.
Tersentak dengan gol tersebut, JDT semakin terdesak untuk memburu jaringan dalam usaha merapatkan kedudukan dengan memasukkan dua pemain serangan, Mohamadou Sumareh dan Syafiq Ahmad tetapi gagal menguji benteng kebal pasukan lawan.
Keputusan 2-0 kekal sehingga tamat perlawanan sekali gus menyaksikan KL City memahat sejarah menjulang trofi Piala Malaysia musim ini di hadapan hampir 20,000 penyokong yang membanjiri Stadium Nasional, Bukit Jalil.
Kemenangan itu sekali gus menyaksikan KL City bakal diberikan slot automatik beraksi dalam kancah Piala Konfederasi Bola Sepak Asia (AFC) pada saingan musim depan.
Sebagai rekod, kali terakhir KL City menjuarai trofi Piala Malaysia adalah pada edisi 1989 ketika merekodkan gelaran hatrik. – K! ONLINE


45 tindakan diambil babitkan isu harga melampau makanan bermasak
Oleh MOHD. HUSNI MOHD. NOOR

30 November 2021, 10:30 pm
SEPANG – Kementerian Perdagangan Dalam Negeri dan Hal Ehwal Pengguna (KPDNHEP) sudah mengambil tindakan terhadap 45 kes membabitkan kenaikan harga makanan bermasak di seluruh negara sejak 6 November lalu.
Pengarah Penguat Kuasanya, Azman Adam berkata, tindakan itu diambil menerusi Ops Menu membabitkan pemeriksaan ke atas 4,064 premis makanan di seluruh negara setakat hari ini.
Beliau berkata, antara kesalahan dikesan termasuk harga melampau, tiada tanda harga dan harga tidak sama pada buku menu.
“Kes berkenaan disiasat di bawah Akta Kawalan Harga dan Antipencatutan (AKHAP) 2011 dan Akta Timbang dan Sukat (ATS) 1972,” katanya pada sidang akhbar selepas melakukan pemeriksan di beberapa buah restoran dan pasaraya di Kota Warisan di sini hari ini.
Katanya, pihak akan meneruskan Ops Menu sehinggalah peniaga patuh kepada undang-undang ditetapkan selain memberi jaminan kepada pengguna untuk terus berbelanja tanpa was-was. – K! ONLINE


Suami isteri melecur, rumah didiami terbakar
Oleh ZAKKINA WATI AHMAD TARMIZI

30 November 2021, 11:10 pm
JELEBU – Sepasang suami isteri melecur di bahagian kaki dan tangan selepas rumah yang mereka diami di Kampung Kuala Pah dekat sini terbakar dalam kejadian kira-kira pukul 8.30 malam tadi.
Komander Operasi dari Balai Bomba dan Penyelamat Jelebu, Mohd. Fazzil Mohd. Yunus berkata, pihaknya menerima panggilan kecemasan pada pukul 8.34 dan tiba di lokasi kejadian sembilan minit kemudian.
“Setibanya di lokasi kami mendapati api sedang marak di sebuah rumah dua tingkat berkeluasan 18X20 yang diperbuat daripada kayu di bahagian atas dan batu di bahagian bawah yang musnah sebanyak 90 peratus.
“Terdapat beberapa kekangan seperti jalan agak kecil kerana rumah berkenaan berada di dalam kebun dan kami mencari jalan alternatif untuk sampai ke rumah tersebut.
“Sepasang suami isteri melecur sebanyak 30 peratus pada tangan dan kaki dipercayai cuba menyimbah air kepada api yang sedang marak dan terpecik ke anggota badan mereka,” katanya ketika dihubungi hari ini.
Menurutnya, anggota bomba terpaksa menggunakan air sungai bagi memadamkan kebakaran kerana tiada pili bomba di kawasan tersebut.

“Siasatan awal mendapati rumah separa kekal berkenaan dipercayai terbakar dari bahagian atas yang diperbuat daripada kayu dan mereka berkemungkinan menggunakan pelita kerana tiada sumber elektrik di situ,” katanya.-K! ONLINE


Pemandu Perodua Alza jatuh Jambatan Pulau Pinang diselamatkan
Oleh NOOR HASLIZA NUSI

30 November 2021, 11:16 pm
GEORGE TOWN – Pemandu kenderaan pelbagai guna (MPV) jenis Perodua Alza yang terjatuh dari Jambatan Pulau Pinang di kilometer 3.4 arah Perai menghala ke pulau berjaya diselamatkan nelayan pantai petang tadi.
Mangsa lelaki berusia 31 tahun itu ditemui dalam keadaan tidak sedarkan diri di dalam laut sebelum diserahkan kepada pasukan Maritim Malaysia (APMM) pada pukul 3.45 petang.
Pengarah Maritim Negeri, Kepten Maritim Abd. Razak Mohamed berkata, bot Penggalang 12 bergegas ke lokasi kejadian bagi melakukan operasi mencari dan menyelamat, namun terlebih dahulu diselamatkan nelayan.
“Mangsa seorang lelaki dipercayai dari Gelugor sebelum itu telah meninggalkan MPV Perodua Alza beserta barangan peribadinya di atas jambatan.
“Dia kemudiannya dibawa ke Jeti Polis Marin Batu Uban dan diserahkan kepada pasukan ambulans Hospital Pulau Pinang untuk tindakan lanjut.
“Maklumat terakhir yang diterima daripada pihak hospital, mangsa kini berada dalam proses rawatan dan dalam keadaan stabil,” katanya dalam satu kenyataan hari ini.- K! ONLINE


Utusan ungguli satu anugerah di HKM MPI-Petronas
Oleh HARRITH HISHAM

30 November 2021, 10:04 pm
KUALA LUMPUR – Utusan Malaysia terus mengungguli Malam Wartawan Malaysia (MWM) 2021 apabila dinobatkan pemenang utama bagi Penulisan Kolum, Rencana Pengarang Cemerlang Hadiah Kewartawanan Malaysia (HKM) Malaysian Press Institute (MPI)-Petronas 2020 di Hotel Majestic di sini hari ini.
Laporan yang bertajuk Dr. Mahathir Sukar Dibaca, Kisah Sedih Mara Digital dan Akta Rahsia Rasmi ‘lawan’ Screenshot hasil penulisan Pengarang Utusan Malaysia, Zulkifli Jalil itu berjaya membawa pulang hadiah RM10,000 beserta sijil dan trofi.
Sementara itu, Malaysian Press Institute dalam satu kenyataan berkata, seramai 228 pengamal media menyertai acara tahunan itu walaupun terdapat sedikit penurunan berbanding tahun 2019.
“Mulai HKM 2020, hadiah kepada pemenang dikenali sebagai Pemenang Emas, Pemenang Perak dan Pemenang Gangsa. MPI juga memperkenalkan trofi baharu untuk pemenang emas bagi menggantikan trofi sebelum ini.
“MPI sangat berbesar hati tahun ini apabila PETRONAS bersetuju untuk menaja HKM bagi tempoh tiga tahun lagi dengan kuantum kekal sebanyak RM300,000,”kata kenyataan itu. K!ONLINE.


Pemandu trauma tengok ‘Spiderman’ tanpa pakaian
Oleh KOSMO!

30 November 2021, 8:07 pm
PETALING JAYA – Tular sebuah video di media sosial tentang seorang lelaki tidak berpakaian telah berpaut pada cermin hadapan sebuah lori sehingga menyebabkan pemandu tersebut terkejut kaku.
Menerusi perkongsian video oleh @rudyakhbar di laman sosial Twitter baru-baru ini, pemandu lori tersebut kelihatan terkejut apabila terlihat lelaki yang tidak mengenakan sebarang pakaian melekat di cermin hadapan keretanya.
Berdasarkan video berdurasi 45 saat di Twitter itu, lelaki berkenaan bertindak untuk tidak berganjak dari berpaut pada cermin hadapan malah kelihatan seperti memarahi pemandu tersebut yang bertindak mengerakkan kenderaannnya.
Ketika kejadian, beberapa orang awam yang berada di kawasan tersebut memaklumkan berkemungkinan lelaki yang berlagak seperti Spiderman itu merupakan warga asing.
Di media sosial rata-rata netizen mengatakan gelagat itu mencuit hati dan mengajak ramai-ramai ‘tikam’ nombor lori berkenaan.
“Kena tunjuk nombor lori itu berapa nak pergi ‘tikam’ cepat-cepat,” jelas Din.

Seorang lagi pengguna media sosial pula kasihan dengan pemandu lori itu apabila perlu melihat Spiderman tidak berbaju itu
Walau bagaimanapun, difahamkan lelaki tersebut kini telah ditahan oleh pihak polis dan kini sedang menerima rawatan dipercayai di hospital Kajang.
Melalui, Timbalan Ketua Polis Daerah Subang Jaya, Superintendan Mohd Fairus Jaafar dalam satu kenyataan pada Ahad berkata, polis menerima laporan mengenai lelaki itu pada 26 November.
“Kejadian berlaku di jambatan Kampung Baru di Pekan Batu 14 Puchong. Lelaki itu dibawa ke balai polis sebelum dirujuk ke Hospital Kajang.
“Dia kini berada di wad psikiatri untuk rawatan. Dipercayai lelaki warga Bangladesh itu mengalami masalah kesihatan mental,” katanya ketika mengulas video tular memaparkan lelaki itu sedang memanjat bahagian hadapan sebuah lori,” jelasnya. – K! ONLINE.


Jururawat rugi RM170,000 diperdaya Macau Scam
Oleh ROSALWANI CHE SOH

30 November 2021, 7:22 pm
KOTA BHARU- Seorang jururawat hanya mampu berputih mata apabila semua wang simpanan sebanyak RM170,000 lesap selepas diperdaya sindiket Macau Scam yang menyamar sebagai anggota dan pegawai polis bulan lalu.
Ketua Polis Kelantan, Datuk Shafien Mamat berkata, berdasarkan keterangan wanita berusia 43 tahun itu, dia telah dihubungi oleh seorang lelaki mendakwa sebagai anggota polis.
Menurutnya, suspek kemudian menghantar satu laporan menerusi aplikasi WhatsApp kepada mangsa sebelum menyuruh wanita itu melaporkan pergerakan dan aktiviti yang dilakukannya setiap hari bermula dari pukul 9 pagi hingga 8 malam.
“Mangsa kemudian dihubungi oleh seorang wanita yang mendakwa sebagai pegawai polis dan memberitahu bahawa pihak Unit Jenayah Pengubahan Wang Haram (AMLA) akan menjaga akaun bank miliknya.
“Sehubungan dengan itu, suspek meminta mangsa memasukkan wang ke dalam akaun bank atas nama seorang individu sebelum wanita itu membuat pembayaran sebanyak RM25,800 pada 20 Oktober lalu,” katanya.
Menurut Shafien, selepas membuat bayaran itu, mangsa kemudian telah membuat tujuh lagi transaksi pemindahan wang ke empat akaun berbeza dengan jumlah keseluruhan sebanyak RM170,000.

Ujarnya, selepas semua traksaksi dilakukan, mangsa cuba menghubungi suspek pada 13 November lalu, namun gagal.
“Menyedari dirinya diperdaya, mangsa telah tampil membuat laporan polis pada 23 November lalu. Kes disiasat mengikut Seksyen 420 Kanun Keseksaan kerana menipu.-K! ONLINE


Covid-19: Empat sekolah di Batu Pahat ditutup
Oleh MOHAMAD FAIZAL HASHIM

30 November 2021, 8:03 pm
JOHOR BAHRU – Empat buah sekolah di Batu Pahat yang diarahkan tutup sebelum ini selepas dikesan terdapat kes positif Covid-19 dalam kalangan murid dan pelajar akan mula dibuka secara berperingkat, esok.
Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang berkata, empat sekolah itu membabitkan dua sekolah menengah dan dua sekolah rendah di daerah itu.
“Empat sekolah berkenaan sebelum ini diarahkan tutup antara empat dan tujuh hari setelah terdapat kes positif Covid-19.
“Bila menerima arahan untuk menutup sekolah, proses sanitasi dilakukan sebagai langkah keselamatan. Kerja-kerja sanitasi dibuat di semua sekolah berkenaan sebelum sesi pembelajaran secara bersemuka di sekolah dapat disambung semula,” katanya ketika mengempurnakan Majlis Penutupan Karnival Hal Ehwal Murid Peringkat Negeri Johor 2021 di Savannah Hill Resort, di sini hari ini.-K! ONLINE


Sembilan kluster baharu dilaporkan
Oleh SITI A'ISYAH SUKAIMI

30 November 2021, 7:47 pm
PUTRAJAYA – Sebanyak sembilan lagi kluster baharu dikenal pasti, menjadi antara penyumbang kepada 4,879 kes jangkitan harian Covid-19 hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes baharu hari ini, 24 daripadanya kes import manakala jumlah keseluruhan kes Covid-19 di Malaysia mencecah 2,632,782 kes.
“Daripada 4,879 kes dilaporkan hari ini, 79 kes (1.6 peratus) adalah kategori tiga, empat dan lima serta 4,800 kes (98.4 peratus) terdiri daripada kategori satu dan dua.
“Kes sembuh pula mencatatkan sebanyak 5,168 kes dengan jumlah keseluruhan kes sembuh daripada Covid-19 sebanyak 2,537,204 kes,” katanya dalam satu kenyataan akhbar di sini hari ini.
Ujarnya, terdapat 509 kes sedang dirawat di Unit Rawatan Rapi dan 252 kes memerlukan bantuan pernafasan.
Mengulas lanjut, Dr. Noor Hisham berkata, analisis situasi semasa jangkitan Covid-19 sehingga 27 November iaitu Minggu Epidemiologi (ME) ke-47 merekodkan, sebanyak 2,619,577 kes kumulatif Covid-19 dengan 65,978 kes aktif dan 30,280 kes kumulatif kematian.

“Penurunan nilai Rt/Ro Malaysia mulai minggu lepas telah mendatangkan kesan positif kepada kebanyakan indikator utama jangkitan Covid-19 yang kini menunjukkan trend penurunan berbanding ME ke-46.
“Namun begitu, trend peningkatan kewujudan kluster baharu pada ME ke-47 dalam semua kategori kecuali tempat kerja dan import adalah amat membimbangkan,” jelasnya. -K!ONLINE


Tempah kain selempang, mortar board rai konvokesyen di Jakarta
Oleh ZAKKINA WATI AHMAD TARMIZI

30 November 2021, 8:11 pm
SEREMBAN – Seorang graduan antarabangsa Universiti Sains Islam Malaysia (USIM) Nilai dari Jakarta, Indonesia sanggup menempah kain selempang sendiri sempena hari konvokesyennya hari ini.
Nabila Laila Ramadany, 22, graduan Ijazah Sarjana Muda Kaunseling USIM berbuat demikian selepas dia tidak dapat menghadirkan diri ke Majlis Konvokesyen USIM Ke-19 di Nilai dekat sini.
“Agak sukar untuk merentas sempadan negara ketika ini, oleh itu saya telah menempah mortar board secara dalam talian berharga 20,000 rupiah (RM5.88) termasuk selempang 40,000 rupiah (RM11.75) yang diletakkan logo USIM sebagai kenangan.
“Saya juga telah menempah pakaian dan mengambil perkhidmatan jurugambar bagi merakamkan gambar kenangan saya bersama keluarga. Walaupun agak sedih kerana tidak dapat bersama rakan-rakan yang lain tapi saya gembira dapat bergambar bersama keluarga di sini,” katanya ketika dihubungi hari ini.
Menurut Nabila Laila, dia yang bercita-cita menjadi seorang kaunselor bahagian kanak-kanak mengakui terpaksa berjauhan dengan keluarga antara cabaran dihadapinya sepanjang pengajian di USIM.
“Pelbagai cabaran yang dihadapi sepanjang melanjutkan pengajian di USIM, selain berjauhan dengan keluarga saya juga mengalami perbezaan makan dan perlu menguasai dua bahasa.

“Cabaran itu saya hadapi dengan baik dan simpan sebagai kenangan,” katanya.-K! ONLINE


Bekas Presiden Institut Integriti Malaysia, Mohd. Tap meninggal dunia
Oleh KOSMO!

30 November 2021, 8:23 pm
PETALING JAYA – Bekas Presiden Institut Integriti Malaysia, Datuk Dr. Mohd. Tap Salleh meninggal dunia di Hospital Kuala Lumpur hari ini.
Mohd. Tap, 72, menghembuskan nafas terakhir pada pukul 5.15 petang tadi.
Kosmo! difahamkan punca kematian Allahyarham belum dikenal pasti dan ia bukan kerana Covid-19.
Sebelum ini, Mohd. Tap memegang jawatan sebagai Presiden Institut Integriti Malaysia selama tujuh tahun sebelum bersara pada 30 November 2015.
Allahyarham juga sebelum ini juga pernah menjawat jawatan sebagai Ketua Setiausaha Kementerian Luar Bandar dan Wilayah dan adalah merupakan salah seorang anggota dalam Jawatankuasa Siasatan, Tadbir Urus, Perolehan dan Kewangan Kerajaan.-K! ONLINE


ATAS ingin menerajui penyelidikan teknologi pertanian
Oleh NABIL AIMAN NOR AZWAN

30 November 2021, 7:55 pm
KUALA LUMPUR – Persatuan Akademi Sains Pertanian Tropika (ATAS) hari ini telah memeterai Memorandum Persefahaman (MoU) bersama Penyelidikan dan Pembangunan Pertanian Antarabangsa (CIRAD) bagi memastikan pertanian di negara ini terus berkembang.
Patron ATAS, Profesor Emeritus Tan Sri Dato’ Dr Syed Jalaludin Syed Salim berkata, beliau berharap dengan kerjasama ini ATAS dapat menerajui penyelidikan pertanian tropika dan membangunkan amalan inovatif terkini untuk pelbagai teknologi pertanian di negara ini.
“Dengan kerjasama ini ATAS berharap dapat meletakkan Malaysia sebagai hab serantau untuk penyelidikan pertanian tropika, pengeluaran makanan, inovasi teknologi pertanian dan pembangunan keusahawanan.
“Jalinan kerjasama bersama CIRAD bertujuan bagi pelaksanaan metodologi teknologi sains yang inovatif, saya yakin bahawa kita akan dapat meningkatkan pengeluaran makanan untuk eksport, yang kemudiannya akan meningkatkan ekonomi negara kita,” katanya dalam satu majlis menandatangani MoU bersama CIRAD.
Manakala, Pengarah Serantau bagi Negara-negara Pulau Asia Tenggara CIRAD, Dr Jean-Marc Roda, berkata, kerjasama MoU bersama ATAS ialah bertujuan untuk membangunkan program kerjasama khususnya bagi teknologi pertanian.
“Walaupun CIRAD mempunyai kerjasama yang sudah lama terjalin di dalam Malaysia mengenai komoditi pertanian utama, iaitu kelapa sawit, hutan, produk kayu, biojisim tetapi kerjasama bersama ATAS ini adalah untuk merangka tumpuan bagi peralihan agroekologi, sistem makanan, perubahan iklim, dan pendekatan berasaskan setempat, dengan tumpuan untuk petani kecil dan komuniti mereka,” katanya.

ATAS ialah sebuah organisasi kebangsaan untuk penyelidik pertanian, saintis, ahli akademik, usahawan, pengamal petani, ahli NGO pertanian dan orang lain yang terlibat dalam pertanian tropika. – K! ONLINE


Guna seguni duit syiling beli motosikal secara tunai
Oleh KOSMO!

30 November 2021, 8:00 pm
JAKARTA – Seorang lelaki tular di media sosial kerana bertindak memunggah guni simpanannya yang berisi duit syiling untuk membeli sebuah motosikal, lapor program berita Liputan 6 semalam.
Berdasarkan satu klip video yang dimuat naik ke aplikasi Tik Tok oleh akaun bernama @wawasuhenda itu, kelihatan seorang lelaki sedang mengeluarkan duit syilingnya di atas lantai.
Setelah dikira, lelaki itu berjaya mengumpulkan syiling bernilai 18 juta rupiah (RM 5,281.35) untuk membeli motosikal secara tunai.
Dalam video seterusnya, pekerja kedai motosikal itu bersama-sama mengira wang tersebut.
Netizen turut membanjiri ruangan komen.
“Di sini kita belajar tiada yang mustahil kawan-kawan, sedikit demi sedikit menjadi bukit, mari kita ada semangat menabung,” tulis seorang netizen.

“Ya Allah, contoh ini perlu dicontohi,” tulis netizen lain. – Agensi


Bayi faham jenaka seawal usia sebulan
Oleh KOSMO!

30 November 2021, 8:30 pm
LONDON – Satu kajian mendapati bahawa bayi seawal usia sebulan sebenarnya sudah mampu memahami jenaka yang dibuat oleh orang di sekeliling mereka, lapor akhbar New York Post semalam.
Kajian dilakukan oleh kumpulan penyelidik dari Universiti Bristol itu mengenal pasti 21 jenis jenaka berbeza yang boleh difahami oleh bayi bermula dari usia sebulan.
Kira-kira 50 peratus daripada bayi pula boleh melakukan demikian ketika usia dua bulan selain sekitar 50 peratus bayi mula membuat jenaka pada usia 11 bulan.
Selain itu, bayi berusia di bawah 12 bulan memberi tindak balas kebanyakannya terhadap jenaka fizikal, visual dan pendengaran.
Menurut penulis kajian dan Profesor Madya di Fakulti Pendidikan Universiti Bristol, Dr. Elena Hoicka, sosialisasi adalah penting terhadap perkembangan rasa lucu yang baik serta dapat merangsang imaginasi dan kemahiran kognitif.
“Hasil kajian kami mendapati bahawa jenaka adalah sesuatu yang kompleks serta sentiasa berkembang dalam tempoh empat tahun pertama kehidupan.

“Adalah penting untuk kita membangunkan kaedah-kaedah untuk mengenal pasti bagaimana jenaka berkembang.
“Ia adalah supaya kita boleh memahami bukan sekadar perkembangan jenaka, bahkan bagaimana ia dapat membantu kanak-kanak berfungsi secara kognitif dan sosial serta dari segi kesihatan mental,” ujarnya. – AGENSI


Lembu, motosikal berkuasa tinggi jadi hantaran merisik
Oleh KOSMO!

30 November 2021, 7:30 pm
JAKARTA – Sebuah video majlis merisik di daerah Pati, wilayah Jawa Tengah menjadi tular apabila keluarga calon pengantin lelaki membawa banyak hantaran dalam pelbagai bentuk untuk diberikan kepada calon pengantin perempuan, lapor laman berita Suara.com hari ini.
Menerusi sebuah klip video yang dikongsikan di TikTok, keluarga pihak lelaki dilihat membawa barangan seperti seekor lembu, perabot rumah, pelbagai hasil bumi, motosikal berkuasa tinggi, setandan pisang dan beras.
Kesemua barangan tersebut dibawa oleh beberapa individu dalam kumpulan yang ramai selain majlis itu turut dihadiri ramai tetamu.
“Adat di Pati. Tiada lembu, tidak boleh berkahwin,” tulis keterangan pada hantaran yang dimuat naik itu.
Video itu menjadi tular dengan ramai netizen meninggalkan pelbagai pendapat pada ruangan komen.
“Ini adalah tradisi yang mengakibatkan jurang sosial. Kasihan kepada yang hidup sederhana. Pastikan anda membuat perbandingan calon mentua, apatah lagi yang mudah gelap mata dengan wang ringgit,” kata seorang netizen. – AGENSI


Abdul Fattah dipilih Naib Presiden ICA-AP
30 November 2021, 6:48 pm
PETALING JAYA – Presiden Angkatan Koperasi Kebangsaan Malaysia Berhad (Angkasa), Datuk Dr. Abdul Fattah Abdullah dipilih sebagai Naib Presiden International Cooperative Alliance Asia-Pacific (ICA-AP) atau Ikatan Koperasi Antarabangsa Rantau Asia Pasifik bagi penggal 2022–2026.
Pemilihan itu dibuat melalui pengundian yang dijalankan secara ‘Electronic Voting System’ (EVS) pada Perhimpunan Serantau Ikatan Koperasi Antarabangsa bagi Asia Pasifik (ICA-AP) ke-15 yang dianjurkan secara hibrid di Hotel Grand Walkerhill Seoul, Korea Selatan.
Abdul Fattah yang juga merangkap Presiden ASEAN Co-operative Organization (ACO) berkata, pemilihan tersebut menunjukkan kepercayaan masyarakat antarabangsa terhadap koperasi di Malaysia.
“Pemilihan ini menunjukkan masyarakat antarabangsa percaya dengan kepimpinan gerakan koperasi di Malaysia yang dilihat progresif, sistematik dan berdaya maju.
“Melalui mandat yang diberikan ini, Angkasa akan memperkukuhkan lagi jalinan kerjasama strategik antara negara dan meneroka sektor baharu yang boleh disertai oleh gerakan koperasi negara,” katanya dalam satu kenyataan di sini hari ini.
Mengulas lanjut, beliau berkata, koperasi yang berpotensi untuk meluaskan pasaran perlu bersama Angkasa untuk mengatur strategi dan membuat perancangan yang teliti supaya usaha menembusi pasaran luar negara dengan lebih agresif dapat direalisasikan.

“Saya akan berkhidmat sebaik mungkin untuk membawa suara gerakan koperasi negara di peringkat global menerusi platform ACO.
“Saya yakin gerakan koperasi akan dapat bergerak seiring dengan Pelan Transformasi Koperasi Malaysia (TransKom) 2021-2025, Dasar Keusahawanan Nasional (DKN2030) serta agenda Matlamat Pembangunan Mampan (SDG) 2030 yang bukan sahaja memakmurkan sosiekonomi anggotanya malah kepada masyarakat secara keseluruhan,” jelasnya. – K! ONLINE


Varian Omicron- Fasa peralihan endemik ditangguhkan
Oleh MOHD RIDZAUDDIN ROSLAN

30 November 2021, 6:35 pm
PETALING JAYA-Kerajaan memutuskan untuk menangguhkan seketika usaha negara beralih ke fasa peralihan endemik berikutan penularan baharu varian baharu Omicron ketika ini.
Perkara itu diputuskan di dalam Mesyuarat Kuartet ke-9 Covid-19 hari ini selepas varian baharu itu dilihat berisiko merebak dengan lebih mudah dan pantas ke dalam tubuh manusia.
Menteri Kanan Pertahanan, Datuk Seri Hishammuddin Tun Hussein berkata, susulan itu, kerajaan akan mengenakan kawalan sempadan antarabangsa lebih ketat ke atas negara-negara yang melaporkan penyebaran varian Omicron itu.
“Setakat ini, kerajaan ambil maklum bahawa varian itu bukan sahaja menular di Selatan benua Afrika, tetapi juga di beberapa buah negara antaranya Itali, Denmark, Australia, United Kingdom, Belgium dan Hong Kong.
“Susulan penularan varian Omicron, buat masa ini, prosedur operasi standard (SOP) semasa dalam negara untuk negeri-negeri dalam Fasa 3 dan 4 masih kekal,” katanya.
Menurutnya, penangguhan ke fasa endemik itu juga akan dibuat sehingga kerajaan mengetahui lebih lanjut tentang varian Omicron termasuk tempoh inkubasi, gejala dan kebolehjangkitan. -K! ONLINE


8,733 warga PDRM terima dos penggalak
Oleh MOHD SYALMIZI HAMID

30 November 2021, 6:43 pm
GEORGE TOWN – Seramai 8,733 anggota dan pegawai Polis Diraja Malaysia (PDRM) di seluruh negara sudah menerima dos penggalak vaksin Covid-19 setakat ini.
Timbalan Ketua Polis Negara, Datuk Seri Mazlan Lazim berkata, jumlah itu merangkumi kira-kira 7.6 peratus daripada keseluruhan 106,352 anggota dan pegawai PDRM.
Menurut beliau, setakat ini tiada kes anggota dan pegawai pihak berkuasa berkenaan yang menolak suntikan vaksin tersebut.
“Kita juga sedang tunggu giliran daripada Kementerian Kesihatan untuk anggota dan pegawai yang masih belum menerima dos penggalak ini menerima suntikan tersebut,” katanya selepas menghadiri majlis penyampaian bantuan zakat kepada asnaf, balu, anak yatim dan pesara polis di Markas Pasukan Polis Marin Wilayah 1, Batu Uban di sini.
Pada majlis itu seramai 40 orang termasuk sembilan asnaf, pesara (20), mualaf (sembilan) dan balu (dua) menerima sumbangan berupa bakul makanan bernilai RM100 dan wang tunai sebanyak RM200.
Dalam perkembangan berbeza, Mazlan berkata, sebuah ibu pejabat kontinjen polis Pulau Pinang yang baharu akan dibina di daerah Timur Laut di sini dengan kos RM300 juta yang diluluskan di bawah Rancangan Malaysia Ke-12 (RMK-12). – K! ONLINE


Ops Menu : Empat pengusaha premis makanan Terengganu dikompaun
Oleh TENGKU DANISH BAHRI TENGKU YUSOFF

30 November 2021, 7:08 pm
KUALA NERUS – Kementerian Perdagangan Dalam Negeri dan Hal Ehwal Pengguna (KPDNHEP) Terengganu mengeluarkan empat kompaun kepada pengusaha premis makanan di negeri ini sejak pelaksanaan Ops Menu pada 6 November lalu.
Pengarah KPDNHEP negeri, Saharuddin Mohd. Kia berkata, kompaun itu dikeluarkan ke atas premis makanan di Kuala Terengganu, Kemaman, Besut dan Dungun.
“Empat kes dalam Ops Menu yang bertujuan mengekang manipulasi harga dan timbangan terbabit melibatkan kompaun berjumlah keseluruhan berjumlah RM1,000.
“Dua premis makanan dikompaun kerana gagal meletakkan tanda harga manakala dua lagi didapati menggunakan timbangan yang tidak sah bagi tujuan perdagangan,” katanya selepas mengetuai Ops Menu di sekitar Seberang Takir di sini hari ini.
Saharuddin berkata, setakat ini, sebanyak 346 restoran dan kedai makan di seluruh Terengganu telah diperiksa penguat kuasa KPDNHEP. – K! ONLINE


Korea Selatan akan bina bandar terapung
Oleh KOSMO!

30 November 2021, 6:30 pm
SEOUL – Sebuah projek bandar terapung pertama di dunia akan dibina di kawasan pesisir pantai Korea Selatan yang dilaporkan bakal menjadi bandar bebas taufan, banjir serta mampu ‘berdiri dengan sendiri’, lapor akhbar New York Post kelmarin.
Projek yang disokong oleh Pertubuhan Bangsa-Bangsa Bersatu (PBB) itu akan dibina di kawasan pesisir pantai Busan serta direka sebagai tindak balas terhadap peningkatan paras air laut yang didakwa berpunca daripada fenomena pemanasan global.
Bandar masa depan itu terdiri daripada beberapa platform berbentuk heksagon  gergasi yang terapung di atas permukaan air.
Rekaan tersebut menggunakan salutan batu kapur yang terapung, namun bahan tersebut adalah dua hingga tiga kali ganda lebih keras berbanding konkrit.
Menurut firma pereka projek tersebut, Oceanix, objektif utama pembangunan itu adalah untuk mewujudkan komuniti bebas banjir yang boleh bertahan daripada bencana  taufan kategori lima. Projek perintis itu boleh menempatkan seramai  10,000 penduduk.
Bandar itu juga mempunyai keupayaan untuk menghasilkan makanan,  tenaga dan air bersih sendiri. Projek itu juga merangkumi pertanian komuniti yang direka pada bahagian tengah setiap platform.

“Busan adalah lokasi terbaik untuk kami membangunkan prototaip bandar ini.
“Kami berharap agar projek ini berguna untuk semua bandar pesisir pantai di seluruh dunia serta mana-mana bandar yang berdepan dengan ancaman peningkatan paras air laut,” kata  pengasas bersama Oceanix, Itai Madamombe.
Dengan kos pembinaan mencecah AS$200 juta (RM845 juta), prototaip projek yang direka dengan kerjasama Program Penempatan PBB itu dijangka siap pada 2025. – AGENSI


Batu Bulan mampu bekal oksigen kepada penduduk Bumi selama 100,000 tahun
Oleh KOSMO!

30 November 2021, 6:52 pm
WASHINGTON – Pentadbiran Aeronautik dan Angkasa Lepas Kebangsaan (NASA) percaya bahawa batuan di permukaan Bulan berpotensi menyimpan bekalan oksigen yang mencukupi untuk menampung populasi sedia ada 8 bilion penduduk Bumi bagi tempoh 100,000 tahun akan datang, lapor akhbar Daily Star semalam.
Meskipun batuan itu dikatakan mempunyai simpanan oksigen, tiada satu pun daripadanya berada dalam bentuk gas yang boleh digunakan untuk bernafas.
Sebaliknya, ia terperangkap di dalam lapisan batuan dan habuk halus yang meliputi permukaan Bulan digelar regolith.
Namun, NASA percaya bahawa sekiranya oksigen dapat diekstrak daripada  regolith, terdapat peluang bahawa Bulan berpotensi menampung kehidupan manusia.
Kajian dijalankan NASA mendapati bahawa permukaan Bulan mempunyai banyak oksigen yang terperangkap dalam bentuk oksida silika, aluminium, besi serta magnesium, manakala regolith terdiri daripada 45 peratus kandungan oksigen.
Disebabkan itu, NASA menjangkakan bahawa Bulan dapat menyalurkan gas oksigen kepada hidupan di Bumi untuk 100,000 tahun akan datang sekiranya oksigen tersebut dapat diekstrak.

Buat masa ini, NASA sedang mengumpul batuan tersebut menerusi misi Artemis NASA dan ia digunakan dalam kajian lanjut sehingga organisasi itu menemui cara untuk mengekstraknya dengan berkesan. – Agensi


Wanita belasah teman lelaki kaki pukul
Oleh KOSMO!

30 November 2021, 7:15 pm
JAKARTA – Satu rakaman sistem televisyen litar tertutup (CCTV)  memaparkan aksi seorang wanita berlawan dengan  lelaki dipercayai kekasihnya kerana mempertahankan diri menjadi tular dengan ramai netizen meluahkan rasa kagum melihat sikap berani gadis tersebut, lapor laman berita Suara.com hari ini.
Menerusi klip video yang dimuat naik di laman Twitter itu, kelihatan seorang lelaki dan wanita sedang bertengkar pada permulaan video.
Lelaki itu kemudian secara tiba-tiba menampar muka wanita tersebut.
Wanita itu tidak berdiam diri, sebaliknya mempertahankan dirinya dan berlawan kembali sehingga lelaki itu jatuh tersungkur.
Wanita berkenaan kemudiannya melempar kerusi ke arah lelaki itu sehingga memaksanya untuk melarikan diri.
“Ini cara untuk membuatkan lelaki kaki pukul taubat nasuha wahai para gadis,” tulis keterangan pada hantaran tersebut.

Video itu menerima berjuta-juta tontonan dengan puluhan ribu tanda suka daripada netizen.
“Setiap wanita seharusnya wajib mempunyai kebolehan mempertahankan diri untuk mengelakkan diri daripada lelaki-lelaki yang seperti itu,” kata seorang netizen. – Agensi


Cucu P. Ramlee terlepas tali gantung
Oleh MOHD YUNUS YAKKUB

30 November 2021, 6:20 pm
SHAH ALAM – Tiga termasuk cucu seniman ulung negara, Allahyarham Tan Sri P. Ramlee terlepas tali gantung selepas Mahkamah Tinggi hari ini melepaskan dan membebaskan mereka daripada tuduhan mengedar 4.6 kilogram dadah jenis Kanabis, tiga tahun lalu.
Hakim Nurulhuda Nur’aini Mohamad Nor memutuskan demikian selepas pihak pendakwaan gagal membuktikan kes itu melampaui keraguan munasabah terhadap Zakaria Nasir yang merupakan cucu P. Ramlee selain Mohd. Faizul Zulkifli, 39, dan Mohammad Saifuddin Darmawan, 34.
Nurulhuda dalam penghakimannya menegaskan pihak pendakwaan gagal memanggil saksi yang material atau saksi penting bagi membuktikan kes pendakwaan.
“Justeru, timbul keraguan terhadap pertuduhan tersebut. Maka, ketiga-tiga tertuduh dilepas dan dibebaskan daripada pertuduhan,” katanya.
Mengikut pertuduhan, ketiga-tiga tertuduh bagi mencapai niat bersama telah mengedar dadah jenis Kanabis seberat 4,678.5 gram di sebuah unit rumah di Desa Idaman, Taman Puchong Prima dekat sini pukul 3.50 petang pada 15 Januari 2018.
Justeru, mereka melakukan kesalahan di bawah Seksyen 39B (1)(a) Akta Dadah Berbahaya 1952 dan boleh dihukum di bawah Seksyen 39B (2) akta sama dibaca bersama Seksyen 34 Kanun Keseksaan yang memperuntukkan hukuman gantung sampai mati.

Pendakwaan dikendalikan Timbalan Pendakwa Raya Mohammed Heikal Ismail.
Manakala Zakaria Nasir diwakili Peguam Latheefa Koya dan Zaid Malek sementara Peguam Datuk Rajpal Singh dan Phan Yantong Nur Sarah mewakili Mohd. Faizul.
Bagi Mohammad Saifuddin Darmawan pula diwakili Peguam Dir Kheizwan Ab Halim @ Kamaruddin. -K!ONLINE


Pemandu Kelisa ‘menyelinap’ antara dua lorong
Oleh KOSMO!

30 November 2021, 7:04 pm
PETALING JAYA – Keselamatan di jalan raya adalah tanggungjawab bagi semua pihak dalam memastikan semua pengguna selamat ke destinasi.
Namun begitu, tindakan tidak bertanggungjawab sesetengah individu yang mementingkan diri boleh mengundang kemalangan sehingga mengorbankan nyawa.
Menerusi satu hantaran oleh Hamzah di Facebook, dia berkongsi satu rakaman kamera papan pemuka (dashcam) memaparkan seorang pemandu sebuah kereta jenis Perodua Kelisa memandu secara melulu dan merbahaya.
Video berdurasi lapan saat itu jelas menunjukkan pemandu tersebut ‘menyelinap’ secara merbahaya seakaan sebuah motosikal di antara dua lorong di jalan raya yang sedang sesak penuh dengan kenderaan.
Keadaan itu boleh mengundang kecelakaan dan membahayakan pengguna jalan raya yang lain.
Difahamkan kejadian tersebut berlaku pada 26 November lalu bagaimanapun lokasi kejadian tidak dapat dipastikan.

Rata-rata pengguna media sosial berang dengan tindakan tidak bertanggungjawab pemandu tersebut.
“Ini memang haramjadah punya pemandu, main menyelit sahaja,” kata Syukur Cmz
“Apa punya perangai lah, memalukan pengguna Kelisa betul,” jelas Hakim Ossan.
Sementara itu, Mieq Aryan berseloroh mungkin pemandu itu lupa dia bawa kereta bukannya motosikal – K! ONLINE


Sistem pengeringan UniMAP bantu tingkatkan pengeluaran gentian kenaf
Oleh NUR NAZLINA NADZARI

30 November 2021, 6:39 pm
PADANG BESAR – Kenaf Venture Global Sdn. Bhd. (KVG) melalui anak syarikatnya, Kenaf Technologies Global (KTG) menyasarkan peningkatan sebanyak 40 peratus terhadap pengeluaran gentian kenaf tidak lama lagi.
Ketua Pegawai Eksekutif KVG, Jazman Shahar B. Abdollah berkata, usaha sama tersebut dijangka mampu meningkatkan margin keuntungan syarikat kerana mampu memendekkan proses produksi di kilang.
Katanya, waktu yang diperlukan untuk mengeringkan gentian kenaf secara konvensional memakan masa antara dua hingga tiga hari berbanding hanya sehari apabila menggunakan mesin yang akan dibina itu.
“Apabila kita dapat mengurangkan jumlah hari untuk proses pengeringan, ia secara tidak langsung akan menurunkan kos operasi dan dalam masa sama dapat meningkatkan kapasiti pengeluaran.
“Kami yakin sistem ini adalah selaras dengan usaha syarikat untuk mencapai sasaran keluasan penambahan kenaf sehingga 1,500 hektar di negara ini pada masa depan,” katanya selepas menyaksikan majlis menandatangani memorandum perjanjian (MoA) antara KTG yang diwakili Pengasas Bersama dan Presiden Kumpulan KVG, Azman Ahmad dan Naib Canselor UniMAP, Prof Dr. Zaliman Sauli di Industrial Kenaf Integrated Park, Batu Bertangkup di sini hari ini.- K! ONLINE
-habis


Polis Johor rampas 40 kg dadah bernilai RM229,670
Oleh MOHAMAD FAIZAL HASHIM

30 November 2021, 5:50 pm
JOHOR BAHRU – Polis menumpaskan sindiket pengedaran dadah tempatan dan merampas lebih 40 kilogram (kg) dadah pelbagai jenis berjumlah RM229,670 dalam empat serbuan operasi di sekitar kawasan Skudai, Iskandar Puteri dan Johor Bahru, 24 November lalu.
Ketua Jabatan Siasatan Jenayah Narkotik (JSJN) Johor, Asisten Komisioner Mohd. Afzanizam Yahaya berkata, dalam serbuan tersebut, polis menahan dua lelaki tempatan yang berumur 27 dan 34 tahun.
Beliau berkata, serbuan yang dilakukan antara 11.30 pagi hingga 12 tengah malam turut membongkar stor haram dadah sindiket berkenaan.
“JSJN Johor bersama Bahagian Siasatan Jenayah Narkotik Ibu Pejabat Polis Daerah (IPD) Kulai telah melancarkan empat serbuan berasingan. Ketika penahanan dibuat terhadap dua suspek itu, turut dirampas sejumlah rampasan dadah jenis ganja, heroin, serbuk dan pil ekstasi.
“Hasil tindakan susulan, pihak polis berjaya membongkar stor penyimpanan dadah jenis ganja dan heroin. Modus operandi sindiket dadah ini adalah dengan menyewa rumah berpagar dan berpengawal untuk dijadikan penyimpanan dan pembungkusan dadah,” katanya dalam kenyataan hari ini.
Mohd. Afzanizam berkata, pemeriksaan lanjut mendapati sindiket ini telah beroperasi sejak awal Julai lalu.

“Dengan tertangkapnya dua individu itu, pihak polis telah berjaya membuat rampasan dadah iaitu 29 ketulan ganja seberat 29.5kg, 21 bungkusan plastik lutsinar heroin seberat 10.5kg, 996 pil ekstasi seberat 299 gram,”ujarnya.
Turut dirampas ialah dua buah kereta jenis Honda CRV dan Toyota Camry, tiga motosikal jenis Yamaha iaitu LC135, RXZ dan 125 serta wang tunai RM2,644 serta SGD146.-K! ONLINE


Agro Tradzt bantu pasarkan hasil pertanian, penternakan
Oleh MOHD RIDZAUDDIN ROSLAN

30 November 2021, 5:17 pm
PETALING JAYA- Penyedia perkhidmatan e-dagang, Smart Tradzt melancarkan platform Agro Tradzt bagi memudahkan golongan petani, pentenak, nelayan dan pekebun kecil memasarkan hasil mereka secara terus kepada pembeli.
Menteri Pertanian dan Industri Makanan, Datuk Seri Ronald Kiandee berkata, pelancaran Agro Tradzt bertepatan dengan strategi utama kementerian dalam mewujudkan peluang pasaran lebih luas khususnya untuk pengeluar produk pertanian kecil.
“Selain itu, usaha berteraskan pemodenan turut digariskan dalam Pelan Tindakan Dasar Sekuriti Makanan Negara 2021-2025 (Pelan Tindakan DSMN) bagi meningkatkan kecekapan dan produktiviti sistem makanan negara.
“Ini termasuklah inisiatif untuk memperluaskan penggunaan teknologi serta memperkukuh dan menambahbaik infrastruktur sedia ada bagi memudahcara adaptasi teknologi dalam kalangan pengeluar makanan,” katanya.
Menurutnya, perluasan penggunaan teknologi dalam kalangan komuniti pertanian akan merangsang keusahawanan, menaikkan taraf sosioekonomi petani, penternak dan
nelayan seterusnya meningkatkan tahap sekuriti makanan negara.
Dalam pada itu, Ketua Pegawai Eksekutif Smart Tradzt CK Chung menjelaskan, pihaknya mahu membawa inovasi menerusi Agro Marketplace yang biasanya dinikmati syarikat besar kepada orang ramai termasuk petani dan nelayan.

“Ciri-ciri mudah lain platform itu untuk pembeli termasuk menerima pesanan belian bagi setiap transaksi, keupayaan untuk menjejak status pesanan dan menerima e-Invois,” ujarnya.
Agro Smart Tradzt membolehkan jualan terus oleh kumpulan itu dengan menawarkan produk hasilan segar, harga yang lebih adil, kestabilan sumber bekalan dan pengalaman membeli yang menarik. -K! ONLINE


Semua bakal jemaah haji masih diberikan subsidi
Oleh AMREE AHMAD

30 November 2021, 5:54 pm
SEPANG – Kerajaan memberi jaminan bahawa semua bakal jemaah haji negara ini masih lagi diberikan subsidi kecuali yang mahu memilih pakej swasta dan sanggup membayar kos lebih.
Demikian bayangan awal disuarakan Menteri di Jabatan Perdana Menteri (Hal Ehwal Agama), Idris Ahmad yang memberi gambaran kemungkinan subsidi akan terus dinikmati seperti biasa.
“Tabung Haji memang setiap tahun akan buka permohonan untuk bakal jemaah yang tidak mahu mengambil subsidi melalui pakej dikendalikan agensi swasta, tetapi jumlahnya tidak ramai.
“Justeru, setakat ini, begitulah (subsidi) diteruskan sebagaimana biasa sebelum isu Covid-19 timbul tahun lepas, namun perkara muktamad itu belum lagi dibincangkan oleh Kabinet,” katanya selepas menyantuni kumpulan pertama 228 orang jemaah umrah diuruskan Amal by Malaysia Airlines selepas hampir dua tahun ia tidak beroperasi. – K! ONLINE


Sanggup tiga tahun didera kerana suami kacak
Oleh KOSMO!

30 November 2021, 5:53 pm
HUNAM, China – Seorang wanita dari negara ini didakwa sanggup bertahan didera dari segi mental dan fizikal oleh suaminya selama tiga tahun kerana suaminya yang mempunyai wajah yang kacak.
Lapor portal berita Mirror Press, lelaki itu pada awal perkahwinan hanya melemparkan perkataan kesat dan lama kelamaan mula naik tangan.
“Wanita itu dikenali Li sanggup memaafkan suaminya setiap kali lelaki itu meminta maaf dan mendakwa tidak boleh hidup tanpa suaminya,” ujar portal berita itu.
Wanita itu turut didakwa sudah bertahan dengan sikap suaminya itu kerana lelaki itu mempunyai wajah yang kacak dan merupakan cinta pertamanya.
Menurut sumber, ibu bapa dan ahli keluarga juga sudah menasihati wanita tersebut untuk berpisah dengan suami, namun wanita itu enggan mahu melepaskan.
Menurut sumber menerusi portal berita itu, suami sudah bersetuju menceraikan isterinya yang sedang mengandung itu dan berjanji akan menjaga bayi dalam kandungan itu.


Koleksi gaun indah inspirasi puteri Disney
Oleh ZUBAIDAH IBRAHIM

30 November 2021, 5:45 pm
BERSEMPENA dengan sambutan Ultimate Princess di Malaysia, Disney mengumumkan lapan orang pereka tempatan untuk mencipta koleksi yang diilhamkan daripada puteri-puteri wirawati Disney bagi mengutip dana buat pertubuhan Make-A-Wish.
Lapan pereka tersebut ialah Alia Bastamam, Celest Thoi, Fiziwoo, Innai Red, Khoon Hooi, Melinda Looi, Mimpikita and Variante yang mana masing-masing menghasilkan 12 gaun bespoke bertemakan puteri Disney.
Setiap rekaan menonjolkan semangat berani puteri-puteri itu dengan gaya menawan dan keperibadian unik mereka seperti Cinderella, Moana, Elsa, Jasmine, Rapunzel, Belle, Snow White, Ariel serta Pocahontas.
WATAK Belle daripada Beauty and the Beast disuntik sedikit interpretasi tempatan.
Puteri-puteri itu bukan sahaja miliki rupa paras jelita, gaya menawan dan busana-busana cantik tetapi semangat perjuangan serta keberanian mereka memberi inspirasi kepada kanak-kanak.
Celest Thoi misalnya menampilkan gaun yang cukup indah diinspirasikan daripada Cinderella, Innai Red tampil dengan busana yang diberikan suntikan tempatan bagi watak Belle, manakala Alia Bastamam memperincikan gaya signatur Pocahontas.
Acara tersebut mendapat sokongan padu daripada Royal Patron of Make-A-Wish Malaysia, Yang Amat Mulia Tengku Zatashah Sultan Sharafuddin Idris Shah.

Di peringkat global, Disney telah bekerjasama dengan Make-A-Wish selama 40 tahun dan telah menunaikan lebih 145,000 impian yang telah banyak mengubah hidup kanak-kanak berpenyakit kritikal seluruh dunia.
Koleksi itu akan dilelong pada Disember ini dan hasil jualan tersebut disumbangkan ke dalam tabung Make-A-Wish Malaysia.
Orang ramai boleh membuat pendaftaran lelongan gaun koleksi puteri Disney itu bermula 17 November sehingga 8 Disember 2021 di laman web makeawish.org.my/#disney.
“Kisah-kisah puteri terunggul ini sangat dekat di hati saya kerana benar-benar menjadi pegangan untuk memberi kekuatan kepada diri agar tidak gentar hadapi cabaran, berbudi pekerti serta pelbagai lagi sikap positif.
GAUN indah penuh elemen khayalan ini diinspirasikan daripada Cinderella.
“Ramai antara kita yang membesar dengan puteri Disney dan kisah mereka kekal dikenang untuk terus memberi motivasi serta inspirasi di seluruh dunia,” ujar Tengku Zatashah.
Dalam pada itu, Naib Presiden dan Pengurus Besar Produk Pengguna Asia Tenggara, India dan MENA The Walt Disney Company, Dan Dossa menyuarakan kekagumannya dengan sambutan Ultimate Princess itu.
“Kisah dan keperibadian unggul itu memberi inspirasi kepada pereka-pereka terkemuka Malaysia bagi menghasilkan busana indah untuk membantu Make-A-Wish menunaikan hasrat kanak-kanak yang kurang bernasib baik di serata dunia,” tuturnya.


Niat bagi nasihat berpantang, sekali jadi kecaman ramai
Oleh NIA AMIRA NAJWA AZMI

30 November 2021, 5:26 pm
PETALING JAYA – Tindakan seorang wanita yang ‘menegur’ sepasang suami isteri berhubung isu berpantang akhirnya memakan diri apabila dia menjadi kecaman orang ramai yang rata-rata tidak bersetuju dengan pandangannya.
Situasi berlaku selepas wanita berkenaan memberi komen di gambar yang telah dimuat naik oleh Nik Muhammad Rizal Nik Ibrahim menerusi di akaun Facebooknya, @Ryzalibrahim.
Berdasarkan komen yang diberikan, wanita itu mendakwa pasangan muda zaman sekarang sangat berani untuk tidak mengikuti pantang dengan cara yang betul.
“Sewaktu saya bersalin dahulu, pantang memang kena jaga sampai anak hampir umur 2 tahun masih menjaga pemakanan. Rambut juga selama berpantang tidak boleh dilepaskan.
“Alhamdulillah anak sudah berusia 22 tahun kesihatan saya masih terjaga,” jelas wanita tersebut.
Susulan perkongsian itu, ramai netizen mengecam tindakan wanita tersebut yang terlalu mengikuti fahaman dan adat berpantang.

“Sampai anak 2 tahun je jaga itu ini. Selepas anak 2 tahun jaga lagi ke tidak? kalau tidak jaga, jangan sibuk hal orang,” kata @Mardianaa.
“Saya baru saja habis pantang. Kalau nak ikut sangat pantang tradisional memang satu kerja apa pun tidak jalan. Saya dua minggu pertama sahaja bertangas dan tungku. Jaga pemakanan dan jangan lasak sangat pada awal pantang,” ujar @schatten.
“Sebenarnya kena ikut tuan punya badan, tengok apa aktiviti semasa muda seseorang dengan cara pemakanan atau gaya. Sekarang ini penyakit datang, tak kira lepas bersalin atau sebelum bersalin kalau dah nak sakit tetap sakit,” jelas @fatehaizzati. – K! ONLINE


Mohon kenyataan saksi meninggal diterima sebagai keterangan
Oleh NORLIZAH ABAS

30 November 2021, 5:11 pm
KUALA LUMPUR – Pihak pendakwaan dalam perbicaraan kes rasuah bekas Ketua Menteri Pulau Pinang, Lim Guan Eng memohon agar rakaman kenyataan seorang ahli perniagaan yang ditemui maut selepas terjatuh dari sebuah kondominium mewah di negeri itu, bulan lalu diterima masuk sebagai keterangan.
Timbalan Pendakwa Raya Wan Shaharuddin Wan Ladin berhujah di Mahkamah Sesyen di sini hari ini, pihak pembelaan gagal membuktikan kenyataan setebal tujuh muka surat yang dirakam oleh Suruhanjaya Pencegahan Rasuah Malaysia (SPRM) daripada Datuk Ewe Swee Kheng, dibuat secara paksaan.
Beliau berhujah, perkara yang diceritakan oleh Pengarah Urusan Kumpulan Ewein Bhd. itu adalah benar dan diakui sendiri oleh mendiang ketika sesi soal siasat yang berlangsung selama empat hari iaitu pada 3 Julai, 8 Julai dan 9 Julai tahun lalu manakala kenyataan terakhir pada 14 Ogos lalu.
Ahli perniagaan berusia 53 tahun itu yang sepatutnya dipanggil sebagai saksi pendakwaan ke-15, meninggal dunia pada pukul 5.37 pagi, 5 Oktober lalu selepas ditemukan di bahagian bawah kondominium mewah The Palazzo, Jalan Kelawei, Pulau Pinang manakala sebab kematian ialah kecederaan berganda akibat jatuh daripada tempat yang tinggi.
Sementara itu, Timbalan Pendakwa Raya Francine Cheryl Rajendram berhujah, kematian mendiang telah dibuktikan manakala keseluruhan rakaman dilakukan ketika siasatan kes terhadap bekas Ketua Menteri Pulau Pinang.
Pendakwaan berhujah, mendiang bersetuju bahawa keempat-empat kenyataan tersebut adalah miliknya dan menurunkan tanda tangan serta tanda tangan ringkas selepas membacanya.

“Saksi ini telah meninggal, apa yang diberitahu ketika siasatan, itulah yang dirakam oleh pihak SPRM dan diakui sendiri oleh mendiang yang kemudian menurunkan tanda tangan dan tanda tangan ringkasnya,” ujar Francine.
Sehubungan itu, pihak pendakwaan memohon untuk mengemukakan kenyataan mendiang Swee Kheng sebagai sebahagian keterangan pada perbicaraan kes rasuah terhadap Guan Eng melibatkan projek terowong dasar laut dan jalan-jalan utama di negeri itu. -K!ONLINE


Pelajar sekolah maut nahas dua buah kenderaan
Oleh NOR AINNA HAMZAH

30 November 2021, 6:13 pm
KUALA PILAH – Seorang pelajar maut selepas terbabit dalam nahas dua buah kenderaan di kilometer 24, Jalan Seremban – Kuala Pilah, dekat Jalan Kampung Gedang Terachi, di sini, tengah hari tadi.
Dalam kejadian berkenaan, mangsa, Shah Iskandar Nor Haszemi, 17, yang beralamat di Kampung Sawah Liat, Tanjong Ipoh, disahkan meninggal dunia di lokasi kejadian oleh pasukan paramedik.
Ketua Polis Daerah Kuala Pilah, Superintendan Amran Mohd Ghani berkata, siasatan awal mendapati penunggang dalam perjalanan dari Sekolah Menengah Dato Abdul Samad untuk pulang ke rumah di Kampung Sawah Liat.
Menurutnya, sebaik sampai di tempat kejadian, sebuah kenderaan dari arah Kuala Pilah menghala ke arah Seremban sedang membelok ke kanan untuk masuk ke simpang Kampung Gedang dan tiba-tiba mangsa datang dari arah belakang terus melanggar bahagian pintu hadapan sebelah kanan pemandu.
“Akibat daripada kemalangan tersebut penunggang motosikal mengalami kecederaan parah di bahagian kepala dan meninggal dunia di tempat kejadian. Mayat mangsa di hantar ke Forensik Hospital Tuanku Ampuan Najihah (HTAN) untuk proses bedah siasat
“Kes disiasat di bawah Seksyen 41 (1) Akta Pengangkutan Jalan (APJ) 1987 dan siasatan lanjut masih diteruskan.-K! ONLINE


Wanita bertudung dikecam pakai baju warna kulit
Oleh KOSMO!

30 November 2021, 5:48 pm
JAKARTA – Seorang wanita berhijab di  Indonesia diselar netizen kerana memakai pakaian yang kelihatan seperti mendedahkan bahagian dada dan bahunya, lapor laman berita Suara.com hari ini.
Menerusi klip video yang tular di laman TikTok, wanita tersebut kelihatan mengenakan pakaian berwarna jingga lembut dengan tudung yang diikat di bahagian belakang.
Apa yang menjadi perhatian netizen adalah pakaian wanita itu membuatkannya kelihatan seperti mendedahkan bahagian dada dan bahunya meskipun dia memakai tudung.
Wanita itu dilaporkan sebenarnya memakai baju lapisan dalam yang mempunyai warna seperti warna kulit.
Gambar wanita berkenaan dikecam hebat dengan ramai netizen menyifatkan pakaian tersebut sebagai tidak sesuai dengan imejnya yang bertudung.
“Ia kelihatan sama seperti kulit dan bukannya baju lapisan dalam,” komen seorang netizen.

“Pakaian seperti itu tetap dilarang kerana menyerupai warna kulit,” kata seorang lagi pengguna media sosial. – Agensi


Daphne Iking dikecam cadang guna Thermomix ‘ganti’ roti
Oleh MOHD. HAIKAL ISA

30 November 2021, 6:14 pm
PETALING JAYA – Pengacara terkenal, Daphne Iking menerima kecaman hebat netizen apabila gara-gara memberi cadangan kepada orang ramai agar membuat roti sendiri menggunakan perkakas premium rentetan harga roti Gardenia naik bermula esok, 1 Disember.
Daphne atau nama lengkapnya, Daphne Eleanor M Ikin bagaimanapun, sedia maklum dengan segala cercaan dan kecaman yang diterima susulan cadangan menggunakan menggunakan Thermomix, seperti disuarakan dalam Instagram.
“Saya baca komen-komen dan sedang memahami apa yang diperkatakan. Terima kasih kerana ‘tag’ saya.
“Satu benda yang saya nak jelaskan adalah saya tidaklah kaya-raya tetapi bersyukur kerana punya karier yang mampu bayar bil dan sediakan makanan atas meja. Saya tidak berniat menyakiti perasaan orang lain,” ciapnya menerusi Twitter.
Daphne, 43, memuat naik ciapan berkenaan bagi menjawab tohmahan segelintir pihak yang mendakwa dirinya sebagai tidak menghormati dan kurang sensitif terhadap golongan kurang berkemampuan.
Umum tahu, kenaikan barang makanan yang menjadi kegemaran harian tersebut dikatakan sedikit memberi kesan kepada kebanyakan rakyat kurang berkemampuan.

“Ingat semua orang mampu beli Thermomix ke? Kau ingat kau pakai Thermomix, roti itu sedap ke?
“Sesetengah orang bergantung kepada roti sebagai makanan harian kot.”
Itu antara ciapan yang ditinggalkan pengguna Twitter yang tidak berpuas hati dengan tindakan Daphne mencadangkan menggunakan perkakas premium sedangkan ramai rakyat negara ini masih bergelut dengan masalah kewangan disebabkan status kewangan yang tidak menentu.
Terdahulu, Daphne berkongsi sekeping foto dalam Instagram yang memberi saranan kepada orang ramai mula belajar buat roti sendiri berikutan harga roti jenama Gardenia mula dinaikan bermula esok.
Hari ini, Kosmo! Online melaporkan, disebabkan mengalami kenaikan kos bahan dan penghasilan yang melangkaui kawalan, Syarikat Gardenia Bakeries KL Sdn. Bhd. (GBKL) tiada pilihan kecuali menaikkan harga beberapa produk terpilih bermula esok.
Dalam satu kenyataan, GBKL berkata, produk Gardenia Squiggles, Funky Strawberry, Choco Malto, Gardenia Delicia Soft Roll, Butter Toffee, Sambal Bilis dan Gardenia Fluffy Red Beans naik lima sen dari RM1.05 ke RM1.10.
Sementara itu, produk The Gardenia Toast’em, Delicia Butter Raisin, Butterscotch, Choco Raisin, and Raspberry Milk & Cranberries bread, naik 20 sen kepada RM4.70. – K! ONLINE


PGA bongkar sindiket proses arak tiruan
Oleh KHAIRUL MOHD. ALI

30 November 2021, 5:02 pm
JOHOR BAHRU – Pasukan Gerakan Am (PGA) Briged Tengah telah berjaya membongkar satu sindiket memproses arak tiruan bernilai RM3.7 juta dalam satu serbuan yang dijalankan ke atas sebuah gudang di Jalan Seri Wangi, Masai, dekat sini semalam.
Komander PGA Briged Tengah, Senior Asisten Komisioner, Muhammad Abdul Halim berkata, dalam serbuan pada pukul 4.45 petang itu, pihaknya turut menahan seorang lelaki yang juga penjaga premis berusia lingkungan 20-an.
Menurut beliau, berdasarkan siasatan awal, lelaki berkenaan turut terlibat dalam mengurus pengedaran dan penghantaran arak-arak tiruan berkenaan.
“Dalam serbuan itu, kita telah merampas 56 kotak arak tiruan yang telah lengkap diproses dan dibotolkan serta 62 tong biru berisi cecair pati arak.
“Kesemua rampasan itu bernilai RM3.7 juta, manakala anggaran nilai cukai arak adalah sebanyak RM1.4 juta. Selain itu kita turut merampas dua buah kenderaan dan pelekat Kastam dipercayai palsu,” katanya dalam sidang akhbar yang diadakan di lokasi berkenaan, di sini hari ini.
Tambah Muhammad, sindiket berkenaan dipercayai kembali aktif sejak enam bulan lalu selepas kerajaan melonggarkan pelaksanaan Perintah Kawalan Pergerakan (PKP) akibat pandemik Covid-19.

Ekoran itu, sindiket ini dipercayai mengedarkan arak tiruan berkenaan kepada restoran-restoran di sekitar kawasan bandar raya ini.
Mereka dipercayai membeli tong biru berisi pati cecair alkohol sebelum mencampurkan arak berkenaan menggunakan formula mereka sendiri sebelum dibotolkan dan ditampal stiker dua jenama alkohol popular. -K! ONLINE


Tanah kubur Islam Selangor cukup untuk 20 tahun lagi
Oleh ABDUL RAZAK IDRIS

30 November 2021, 4:43 pm
SHAH ALAM – Tanah perkuburan Islam di negeri ini masih mencukupi bagi tempoh 20 tahun lagi.
Pengerusi Jawatankuasa Tetap Hal Ehwal Agama Islam, Pengguna dan Industri Halal Selangor, Mohd. Zawawi Ahmad Mughni berkata, setakat ini masih ada tanah-tanah yang sudah diwarta untuk perkuburan demi kemudahan orang Islam.
“Secara keseluruhan, kawasan tanah kubur adalah sebanyak 324 tapak meliputi tanah kubur yang diwartakan adalah 262 tapak, wakaf Irsod atau diwakafkan mana-mana perbadanan, institusi dan pertubuhan (4) dan dalam proses pewartaan lagi sebanyak 76 tapak,” katanya ketika dihubungi hari ini.
Beliau berkata demikian bagi mengulas sama kedudukan terkini tanah perkuburan Islam selepas kes kematian dalam kalangan orang Islam meningkat sepanjang pandemik Covid-19 sebelum ini.
Ketika ditanya sama ada kerajaan negeri akan mewujudkan tanah perkuburan baharu, Mohd. Zawawi menegaskan perkara itu tidak timbul kerana pihaknya sentiasa memantau jumlah tanah perkuburan bagi pengebumian jenazah Islam.
“Perbincangan sentiasa dilakukan saya bersama Pengarah Jabatan Agama Islam Selangor (JAIS), Datuk Mohd. Shahzihan Ahmad berhubung perkara tersebut,” jelasnya. -K!ONLINE


Sakitnya luar biasa, Wawa selamat bersalin anak ke-4
Oleh MOHAMMAD SHAHEMY AZMI

30 November 2021, 4:59 pm
PETALING JAYA – Pelakon cantik Wawa Zainal selamat melahirkan anak keempatnya, seorang bayi lelaki pagi tadi.
“Alhamudilllah selamat melahirkan (bersalin) pagi tadi. Pukul dua pagi menahan sakit. Tidak sampai hati nak kejut Aeril (suami).
“Tunggulah sampai pukul lima pagi. Tiba di hospital dah sembilan sentimeter (bukaan bersalin),” tulis Wawa dan suaminya Aeril Zafril dalam Instagram masing-masing.
Menerusi perkongsian itu juga, Wawa atau nama lengkapnya Nur Hawa Zainal Abidin, 30, menceritakan pengalaman kelahiran kali ini. Katanya, dia mengalami kesakitan luar biasa ini berbanding semasa melahirkan tiga orang anak terdahulu.
“Lain macam sakit dia walaupun anak keempat (pengalaman),” ujarnya.
Untuk anaknya yang keempat itu, Wawa turut meminta cadangan daripada pengikutnya memandangkan bayi lelakinya itu masih belum diberikan nama lagi.

Sementara itu, suaminya Aeril menerusi hantarannya dalam Instagram melahirkan rasa syukur atas kelahiran anak keempatnya dan berterima kasih kepada orang ramai yang mendoakan kesejahteraan isterinya.
“Assalamualaikum anakku. Terima kasih semua atas doa-doanya,” tulis Aeril.
Terdahulu Aeril dalam statusnya pagi tadi memberitahu, isterinya tiba-tiba mengalami tanda-tanda seperti hendak bersalin pada awal pagi tadi.
“Pagi ini tiba-tiba bayi nak keluar (bersalin). Awal seminggu dari tarikh yang diberikan (tarikh jangkaan bersalin). Doakan semuanya selamat,” tulis Aeril.
Untuk rekod, Aeril dan Wawa mendirikan rumah tangga sekitar tahun 2013. Hasil perkahwinan, Wawa dan Aeril dikurniakan tiga orang cahaya mata iaitu Ahmad Fakhruddin Attar, 7 Hayla Maghfiratul Adzkiyaa, 5, dan Ayya Soffya yang kini berusia setahun. – K! ONLINE


Ketagih buat persembahan, Imran Ajmain mahu sambung jelajah mini
Oleh HANISAH SELAMAT

30 November 2021, 5:10 pm
PETALING JAYA  – Penyanyi Imran Ajmain tidak pernah melupakan arena muzik biarpun kini lebih tertumpu kepada kepakarannya membantu usahawan menembusi pasaran Melayu.
Kata penyanyi Seribu Tahun itu, selepas bertahun-tahun mengadakan persembahan pentas dia tetap ketagih untuk beraksi secara langsung di hadapan penonton.
“Sekarang saya memang fokus terhadap rekaan produk dan pakar pemasaran dengan memberi khidmat pada ahli perniagaan lain. Kiranya menyanyi sudah jatuh nombor dua.
“Tetapi sebagai penyanyi yang pernah rasa sedikit kejayaan sejak 2002 hingga berjaya menghasilkan album sulung lima tahun kemudian, tentu saja menyanyi sudah menjadi darah daging.
“Walaupun punya kerjaya lain, saya tak boleh tinggalkan arena ini. Macam dadah, apabila sudah biasa naik pentas, rasa ketagih untuk buat persembahan lagi dan lagi. Rasa macam memanggil-manggil.
“Sebelum ini saya atur strategi mengadakan persembahan jelajah ke seluruh negara termasuk Sabah dan Sarawak dengan hubungi sendiri cafe dan restoran sebab saya tiada label.

“Sejak 2011 iaitu album kedua saya mulakan promosi jelajah begini diikuti promosi sama pada 2014 dengan 25 lokasi. Paling ramai penonton 200 orang. Walaupun tampak kecil, ia bagi kepuasan apatah lagi saya berjaya jual album dan barangan premium,” katanya kepada Kosmo! Online.
Hingga kini, anak jati Singapura itu sudah menghasilkan empat album iaitu Dengan Secara Kebetulan pada 2007 disusuli Punca dan Tindakan (2009), Setulus Kasih (2014) dan Aidilfitri (2018).
Kata Imran, 40, itu lagi, hingga kini masih ada rakan seperjuangan memintanya berkongsi pengalaman yang sukar dilansanakan penyanyi lain berikutan beberapa kekangan.
“Barangkali permulaan yang mencabar membuatkan saya berhati kental kerana saya harus kreatif untuk mempromosikan diri dan album.
“Boleh dikatakan saya antara kumpulan terakhir penyanyi yang bukan datang daripada program realiti sekali gus kena usaha lebih untuk terus relevan terutama selepas tidak bernaung dengan mana-mana label.
“Jadi saya lebih suka buat lagu sendiri, promosi pun sendiri. Apabila orang dengar lagu dan tonton persembahan, itu kepuasan. Saya tak kisah pun nyanyi di kenduri kahwin bawah khemah atau jadi pilihan kedua iaitu selepas penyanyi lain tolak tawaran.
“Bagi saya semua itu berbalik kepada rezeki dan niat kita. Nyanyi bawah khemah walau sudah punya deretan album bagi saya bukan perkara memalukan. Semangat tengok pengantin dan tetamu terhibur. Saya masih ingat ketika itu saya sudah ada dua ‘show’ di Kuantan, jadi saya selitkan jemputan menyanyi di kenduri kahwin itu,” katanya lagi. – K! ONLINE


Gadis ucap terima kasih, pekerja warga asing menangis
Oleh KOSMO!

30 November 2021, 5:06 pm
PETALING JAYA – Ucapan ‘terima kasih, semoga hari anda indah’ daripada seorang wanita tempatan kepada seorang pekerja warga asing membuatkan pekerja itu berlinangan air mata menarik perhatian orang ramai.
Menerusi satu perkongsian di Twitter oleh @amieliaareesa memberitahu dia berasa terkejut kerana pekerja stesen minyak itu mengeluarkan air mata setelah menerima ucapan terima kasih daripadanya.
“Pekerja warga asing ini tolong isikan minyak kereta ayah saya, saya berada di tempat duduk penumpang di belakang lalu mengucapkan terima kasih kepadanya dan semoga hari anda indah, kemudian dia senyum selepas itu dia menangis.
“Saya tanya dia kenapa menangis, saya takut saya salah cakap, tetapi kata pekerja itu, saya merupakan orang pertama yang cakap terima kasih kepadanya, lalu membuatkan saya turut berasa sebak terhadap nasibnya,” tulisnya di laman Twitter.
Jelasnya, mengucapkan terima kasih kepada pekerja warga asing tidak memerlukan sebarang kos.
Rata-rata orang ramai turut memberi pandangan untuk sering mengucapkan terima kasih kepada mana-mana pihak mahupun inidvidu.

“Ucapan terima kasih tidak memerlukan sebarang kos, konklusinya, jika seseorang itu berbuat baik kepada anda, ucapkan terima kasih,” tulis @edthehairyfairy.
“Terima kasih kerana menjadi seorang yang sopan santun. Sebenarnya ia tidak memerlukan sebarang wang ringgit untuk kita mengucapkan kata-kata seperti ini,” jelas Haniza.
Sementara itu, anis rahim turut meninggalkan komen.
“Ajar anak-anak seawal boleh bercakap untuk mengucapkan terima kasih. Saya selalu pesan kepada anak-anak saya untuk mengucapkan terima kasih kepada semua orang terutamanya kepada guru-guru mereka,” ujarnya. – K! ONLINE


Pajakan tanah dua syarikat di Ladang Tennamaran dibatalkan
Oleh MOHAMAD NAUFAL MOHAMAD IDRIS

30 November 2021, 4:37 pm
SHAH ALAM – Kerajaan negeri membatalkan pajakan tanah seluas 39 hektar Ladang Tennamaran, Bestari Jaya dekat sini yang diberikan kepada dua syarikat iaitu Biasan Suria Sdn. Bhd. (Biasan Suria) dan Project Sdn. Bhd. (Trilion Project).
Menteri Besar Selangor, Datuk Seri Amirudin Shari berkata, keputusan tersebut dibuat setelah mendapat persetujuan daripada dua syarikat itu serta hampir 400 peneroka kawasan tersebut.
“Majlis Mesyuarat Kerajaan Negeri (MMKN) yang bersidang pada 17 November lalu bersetuju untuk membatalkan pajakan tanah kepada dua syarikat ini.
“Tanah tersebut akan dipajakkan selama 21 tahun kepada Perbadanan Kemajuan Pertanian Selangor (PKPS) dengan semua peneroka bersetuju memajak tanah terbabit melalui perbadanan itu,” katanya pada sidang akhbar di Bangunan Setiausaha Kerajaan Negeri (SUK) Selangor, di sini hari ini.
Kosmo! pada 7 April lalu melaporkan kira-kira 700 peneroka ladang kelapa sawit dan pekebun kecil di Kampung Tanjong Pasir dan Kampung Seri Makmur, Bestari Jaya di sini, mendakwa kerajaan negeri telah memajak tanah yang diusahakan mereka kepada tiga buah syarikat secara meragukan.
Susulan dakwaan itu, Setiausaha Politik Menteri Besar Selangor, Juwariya Zulkifli memaklumkan Pejabat Tanah dan Galian (PTG) Selangor menjalankan siasatan dalaman dan semakan terperinci dijalankan berhubung isu pajakan tanah itu.

Dalam pada itu, Amirudin berkata, dua syarikat terlibat itu diberikan gantian pajakan di kawasan lain bagi tujuan pertanian dan penternakan.
“Di samping itu, kita juga berjaya menyelesaikan isu peneroka haram di tanah PKPS seluas 322 hektar di kawasan sama dengan pertikaian tanah antara peneroka berjaya diselesaikan di Ladang Tennamaran adalah 361 hektar,” ujarnya. -K!ONLINE


Kenapa ramai orang Malaysia kejam terhadap saya – Iqbal
Oleh NUR EMIRA SAIZALI

30 November 2021, 4:45 pm
PETALING JAYA – “Di Indonesia saya aman.”
Begitulah luahan penyanyi dan usahawan sensasi, Ahmad Iqbal Zulkefli apabila membandingkan sokongan yang diterima di negara seberang berbanding di tanah kelahiran sendiri.
Iqbal yang juga bekas pembantu peribadi usawahan kosmetik Datuk Seri Vida turut mempersoalkan mengapa terdapat segelintir rakyat Malaysia kerap mempertikaikan setiap perkara yang dilakukannya.
“Mengapa masih ramai orang Malaysia yang kejam dengan saya? Tidakkah ada sedikit rasa belas kasihan, di Indonesia saya aman.
“Saya amat bersyukur jika ada sokongan kerana ketika ini saya perlukan semangat yang telah hilang. Saya tidak pernah berada dalam situasi ini,” luahnya dalam satu entri Instagram.
Menerusi perkongsian sama, pelantun lagu Hujan itu menegaskan apa yang dipaparkan kepada umum ketika hanyalah cerita luaran dan bukanlah realiti sebenar yang dihadapinya selama ini.

“Apa yang anda lihat hanyalah cerita luaran. Saya juga telah mengakui kesilapan sebelum ini, terima kasih tidak terhingga kepada mereka yang tidak henti-henti memberi semangat walaupun saya tahu bukan mudah,” katanya lagi.
Dalam video yang dimuat naiknya, Iqbal turut menyanyikan sebuah lagu milik Datuk Seri Rossa berjudul Untuk Apa Bertahan bersama penyanyi Indonesia, Azzahra Banilia.
“Dari Malaysia saya sudah dengar lagu ini. Semalam, hampir bergaduh dengan pengurus saya kerana meminta dia mencari @azzahrabnl untuk melayan kemahuan saya. Ini kerana lagu tersebut sama seperti situasi dialami sekarang,” ujarnya lagi.
Perkongsian Iqbal semakin mengundang pelbagai cemuhan netizen bahkan ada yang menyamakan dirinya dengan seorang lagi usahawan sensasi, Sajat yang lari ke Australia akibat penerimaan negatif Malaysia terhadap dirinya.
Dalam hantaran berbeza, Iqbal turut berkongsi keberadaannya di sebuah kediaman mewah terletak di Jakarta yang didakwa bakal menjadi tempat tinggalnya di Indonesia.
Bagaimanapun, dia tidak berkongsi lanjut mengenai rumah baharunya itu.
Sebelum ini, dia mengambil keputusan untuk membawa diri dan akan tinggal di Indonesia buat sementara waktu atas alasan mencari ketenangan selain urusan kerja. – K! ONLINE


PBT tangkap lembu berkeliaran di Pasir Puteh
Oleh TOREK SULONG

30 November 2021, 4:52 pm
PASIR PUTEH – Majlis Daerah Pasir Puteh (MDPP) telah melaksanakan operasi menangkap haiwan ternakan yang berkeliaran di sekitar daerah itu semalam.
MDPP dalam satu kenyataan hari ini berkata, usaha pihak berkuasa tempatan (PBT) itu dijalankan bagi memastikan penternak lebih bertanggungjawab mengawal selia ternakan mereka sekali gus tidak mengganggu ketenteraman awam.
Menurutnya, operasi itu bermula pada pukul 10 malam dengan melibatkan seramai 14 anggota penguat kuasa MDPP menjejak haiwan ternakan di sembilan lokasi yang sudah dikenal pasti.
“Kampung yang terlibat dalam operasi itu adalah Kampung Saring, Taman Farhana, Kampung Nara, lorong Haji Nik Mat, Bandar Baru Pasir Puteh Sentral, Kampung Tok Nik, Kampung Gong Kedak, Pachakan dan Tok Bali.
“Dalam operasi itu, kita menangkap dua ekor lembu masing-masing di Kampung Nara dan lorong Haji Nik Mat yang didapati berkeliaran di tempat awam,” katanya.
Kosmo! baru-baru ini melaporkan, kehadiran lembu-lembu yang kerap berkeliaran di kawasan jalan utama di Gong Kulim ke bandar Pasir Puteh di sini sering mengundang kemalangan melibatkan pengguna jalan raya.

Penduduk Kampung Gong Kulim di sini mendakwa, lembu-lembu itu sering melintas jalan di sekitar kawasan jambatan Gong Kulim pada waktu malam untuk mencari makanan. -K! ONLINE


KPKT akan bincang bina tembok tinggi perumahan berstrata
Oleh SITI A'ISYAH SUKAIMI

30 November 2021, 4:47 pm
PUTRAJAYA – Kementerian Perumahan dan Kerajaan Tempatan (KPKT) akan berbincang bagi meneliti semula pembinaan tembok penghadang lebih tinggi melibatkan perumahan bertingkat atau berstrata bagi mengelakkan kejadian seperti kanak-kanak terjatuh.
Timbalan Menteri Perumahan dan Kerajaan Tempatan, Datuk Seri Ismail Abd. Muttalib berkata, perbincangan berhubung perkara tersebut perlu dibuat bersama 14 lagi agensi lain yang melibatkan perumahan.
“Kita ada Bahagian Perumahan di kementerian ini jadi, kita akan teliti semula. Dalam konteks perumahan pula, ada 15 agensi yang terlibat dalam industri perumahan (termasuk di bawah KPKT).
“Jadi bukan sahaja KPKT tetapi ada 14 lagi antaranya di bawah Kementerian Wilayah Persekutuan selain kerajaan-kerajaan negeri supaya semua sedar dan ambil perhatian untuk diselaraskan di seluruh negara,” katanya.
Beliau berkata demikian pada sidang akhbar selepas menyaksikan majlis menandatangani memorandum persefahaman (MoU) ditandatangani oleh Ketua Pegawai Eksekutif Perbadanan Pengurusan Sisa Pepejal dan Pembersihan Awam (SWCorp), Ismail Mokhtar dan Ketua Pegawai Eksekutif Putrajaya Holdings Sdn. Bhd. (PJH), Datuk Hashimah Hashim.
Pada masa sama, Ismail berkata, beliau bersetuju dengan cadangan pembinaan tembok penghadang tersebut dalam mengambil kira faktor keselamatan penghuni terutama kanak-kanak.

“Banyak kes berlaku anak jatuh dari bangunan dan ibu bapa pula sibuk bekerja serta terlepas pandang apabila anak mereka memanjat. Kanak-kanak ini mempunyai potensi masa depan yang baik tetapi usia tidak panjang atas sebab kecuaian dan kelemahan kita.
“Selain itu, kita juga berharap syarikat pemaju perumahan meneliti perkara ini dan ia juga diberi perhatian oleh kerajaan. Kadangkala ia melibatkan kos tambahan (pembinaan tembok tinggi) tetapi biarlah tambah sedikit (kos) untuk selamatkan nyawa anak-anak,” katanya. – K! ONLINE


Culas nafkah untuk isteri, anak-anak perbuatan tercela
Oleh MOHD. HUSNI MOHD. NOOR

30 November 2021, 4:57 pm
PUTRAJAYA – Bertindak ganas terhadap isteri dan anak-anak serta culas dalam menunaikan nafkah adalah perbuatan tercela oleh Allah SWT.
Itu jelas Menteri di Jabatan Perdana Menteri (Hal Ehwal Agama) Idris Ahmad menerusi hantaran di laman Facebook, hari ini.
Menurutnya, meninggalkan pemberian nafkah kepada isteri dan anak-anak juga dianggap sebagai satu dosa berdalilkan sabda Nabi Muhammad SAW.
“Saya mengambil peluang untuk menegaskan dan mendokong pelaksanaan penguatkuasaan perintah Hiwalah ke atas bekas suami dan bapa yang culas dalam pemberian nafkah.
“Sekatan terhadap akaun bank perlu dilaksanakan sehinggalah bekas suami dan bapa penghutang menyelesaikan hutang nafkah mereka,” katanya.
Katanya, tindakan ini adalah bagi tujuan untuk membela kebajikan anak-anak dan golongan wanita disamping menyedarkan lelaki supaya lebih bertanggungjawab dengan keluarga sebagaimana ditetapkan syarak.

Idris berkata, 9,015 kes keganasan rumah tangga sepanjang Perintah Kawalan Pergerakan (PKP) adalah angka yang cukup meresahkan dan tidak boleh dipandang ringan.
Menurutnya, jika ini berlarutan, beliau melihat akan berlakunya kejatuhan institusi keluarga yang sepatutnya menjadi institusi paling ampuh untuk kemajuan sesebuah negara. – K! ONLINE


Yamaha RXZ guna ‘fingerprint’?
Oleh KOSMO!

1 Disember 2021, 10:36 pm
PETALING JAYA – Selepas harganya mencecah puluhan ribu ringgit, kini pemilik motosikal Yamaha RXZ mula mencari alternatif untuk melindungi motosikal ‘kayangan’ itu daripada menjadi mangsa penjenayah.
Terbaharu, tular di laman Facebook seorang pemilik motosikal berkenaan telah mengubah suai motosikalnya dengan menggunakan teknologi ‘fingerprint’ (imbasan jari) bagi menggantikan kunci.
Menerusi video berdurasi satu minit 54 saat itu, kelihatan motosikal dipercayai milik seorang mekanik itu telah diubah suai pada bahagian kunci utamanya dengan penggunaan teknologi imbasan jari.
Susulan perkongsian terbabit, rata-rata pengguna laman sosial memuji usaha yang telah dilakukan pemiliknya bagi melindungi motosikal tersebut daripada hilang dicuri.
“Bagus idea ni, menangis pencuri nak ‘start’ kalau curi motosikal ini, terpaksa ‘curi’ jari owner (pemiliknya) sekali,” tulis Omar Din.
Turut meninggalkan komen adalah seorang lagi pengguna dikenali sebagai Muhd Fazdli.

“Kira owner je la boleh bawak , orang lain nak pinjam tak dapat la geng,” tulisnya.
Bagaimanapun ada juga netizen yang turut mempersoalkan jika jari pemiliknya cedera macam mana untuk menghidupkan suis motosikal terbabit.
“Kalau jari owner cedera macam mana? Lagi satu aku harap jaga la jari tu baik-baik ye, takut ada yang kerat nanti,” tulis Man Rock.-K! ONLINE


Baling objek atas bayi merangkak perbuatan kejam – netizen
Oleh KOSMO!

1 Disember 2021, 10:43 pm
PETALING JAYA – Iblis bertopengkan manusia, kejam dan tidak berperikemanusiaan.
Itulah reaksi pengguna laman sosial apabila melihat satu klip video yang memaparkan tindakan beberapa individu di sebuah pusat taska sedang membuli dan mendera beberapa orang kanak-kanak.
Dipercayai klip video tersebut telah dirakam oleh salah seorang ahli keluarga kanak-kanak yang ditinggal di pusat jagaan terbabit menggunakan kamera yang tersembunyi.
Menerusi klip video berdurasi 44 saat itu, kelihatan seorang wanita telah membaling sebuah objek ke atas seorang bayi yang sedang merangkak.
Tidak dapat dipastikan objek apa yang dibaling wanita terbabit, tetapi perbuatan terbabit jelas mengundang kemarahan netizen yang menonton klip video tersebut.
Sebelum itu, seorang lagi wanita dilihat telah menolak kepala seorang budak lelaki dengan agak kasar.

Difahamkan kejadian terbabit berlaku di sebuah kawasan di sebuah negeri sebelah utara tanah air.
Susulan perkongsian itu, rata-rata netizen mengecam perbuatan individu-individu terbabit dan berharap agar pihak berkuasa menjalankan siasatan lanjut terhadap lejadian itu.
“Apa salah baby itu, kejam dan tidak berperikemanusiaan, harap pihak berkuasa ambil tindakan segera,” tulis Cik Diah.
Turut meninggalkan komen adalah seorang lagi pengguna dikenali sebagai Minah Tawang.
“Ini bukan manusia, tetapi iblis bertopengkan manusia, dapat tahu kat mana bolehla pihak berkuasa serbu,” katanya.-K! ONLINE.


‘Tren Rapid KL bukan tempat basuh tangan’
Oleh KOSMO!

1 Disember 2021, 10:33 pm
PETALING JAYA – Sebuah klip video memaparkan seorang penumpang membasuh tangannya ketika berada di dalam sebuah tren Rapid KL tular di laman Twitter hari ini.
Klip video berdurasi 13 saat itu memperlihatkan seorang wanita dipercayai warga emas dengan selamba mencuci tangannya menggunakan sebotol air di atas lantai tren terbabit.
Selain tidak mengendahkan penumpang lain yang berada di sekelilingnya, wanita itu juga dilihat tidak memakai pelitup muka dengan betul.
Sementara itu, Rapid KL dalam satu kenyataan di Twitternya tadi berkata, pihaknya melarang penumpang lain meniru perbuatan tersebut dan berharap agar orang ramai lebih beretika ketika menaiki tren.
“Kami tidak pernah upgrade (menambah baik) tren kami untuk dijadikan tempat membasuh tangan.
“Harapan kami, jangan tiru aksi atau perbuatan ini dan semoga semua penumpang lebih bertanggungjawab dan beretika ketika menaiki tren,” ciapnya.

Dalam pada itu, Rapid KL turut menasihatkan agar penumpang memakai pelitup muka dengan betul ketika menaiki pengangkutan awam.
Tinjauan Kosmo! di ruang komen mendapati, rata-rata pengguna media sosial mengecam tindakan wanita itu.
“Paling dasyat aku pernah tengok, selalu nampak orang minum air manis selepas itu tertumpah sahaja,” kata Nabil.
“Banyak kali tengok video ini sambil berkerut dahi. Sebab tak faham kenapa dia bertindak begitu,” kata Fyda. – K! ONLINE


Kren tumbang hempap lelaki
Oleh NOR AZIAH MAT NOH

1 Disember 2021, 10:03 pm
KUCHING – Seorang lelaki tersepit apabila sebuah kren tumbang lalu menghempap mangsa di Jalan Petanak, dekat sini hari ini.
Menurut jurucakap Pusat Gerakan Operasi (PGO) Bomba Sarawak, pihaknya menerima panggilan kecemasan pada pukul 7.21 petang berkenaan kejadian.
“Satu pasukan operasi diketuai Pegawai Bomba Kanan (PBK) II, Patrick Mawong, dikerahkan ke tempat kejadian bersama lima anggota Balai Bomba dan Penyelamat (BBP) Padungan.
“Operasi itu turut disertai oleh tiga anggota daripada unit Rapid Intervention Motorcycle (RIM), dua anggota Perkhidmatan Penyelamatan dan Perawatan Kecemasan (EMRS) dan sebuah jentera,” katanya ketika dihubungi Kosmo!.
Jelasnya, pihaknya terpaksa menunggu bantuan daripada kontraktor untuk mengalihkan kren yang tumbang bagi mengeluarkan mangsa yang tersepit.
Tambah beliau, mangsa dipercayai berusia lingkungan 50-an.

“Keadaan serta identiti mangsa masih belum dapat dikenal pasti kerana operasi mengeluarkan mangsa masih berjalan,” ujarnya. – K!ONLINE


Warga emas maut lemas ketika menjaring ikan
Oleh NOR AINNA HAMZAH

1 Disember 2021, 11:31 pm
TAMPIN – Seorang warga emas ditemui mati lemas di sungai belakang rumah selepas dilaporkan tidak pulang ke rumah sebaik keluar selepas waktu Asar di Kampung Tengah, di sini, tadi.
Dalam kejadian berkenaan, sepasukan anggota bomba dari Balai Bomba dan Penyelamat Gemencheh diketuai Pegawai Bomba Kanan II, Ruslan Jamli bergegas ke lokasi kejadian sebaik menerima maklumat pada pukul 8.30 malam.
Menurut Ketua Balai Bomba dan Penyelamat Gemencheh, Norfaizal Ahmad, pasukan bomba mendapat maklumat berkenaan dari cucu mangsa yang bimbang datuknya, Ahmad Sudin, 87, tidak pulang-pulang ke rumah sejak keluar selepas waktu Asar.
“Kali terakhir, mangsa dipercayai menjaring ikan di kawasan sungai yang terletak kira-kira 200 meter dari rumahnya.
“Pasukan tiba di lokasi pada 8.33 malam dan dalam masa kurang dua minit, mangsa ditemui tersangkut di dahan pokok tumbang tidak jauh dari lokasi mangsa memasang jaring,” katanya dalam satu kenyataan hari ini.
Norfaizal berkata, sebaik menemui mangsa, anggota bomba cuba memberikan bantuan pernafasan (CPR), namun mangsa tidak dapat diselamatkan dan disahkan telah meninggal dunia oleh pasukan paramedik.

Menurutnya, mangsa diserahkan kepada pasukan polis untuk tindakan selanjutnya dan dihantar ke Hospital Tampin bagi proses bedah siasat. – K! ONLINE


Pekerja salon tertipu lelaki menyamar kenal majikan
Oleh NOR AINNA HAMZAH

1 Disember 2021, 10:14 pm
JEMPOL – Seorang pekerja salon terpaksa menggantikan kembali wang premis tempat kerjanya setelah tertipu dengan lelaki menyamar mengenali majikannya dalam kejadian di Bahau, pagi semalam.
Ketua Polis Daerah Jempol, Superintenden Hoo Chang Hook berkata, pada pukul 11.40 pagi, ketika mangsa iaitu wanita berusia 22 tahun sedang bekerja di salon berkenaan, seorang lelaki telah datang serta meminta nombor telefon majikannya.
Menurutnya, lelaki berkenaan seolah-olah menghubungi majikan mangsa dihadapan mangsa dan memaklumkan majikan menyuruh mangsa menggunakan duit kaunter untuk membayar hutang pendawaian kedai.
“Mangsa telah mengikut arahan lelaki tersebut sehingga membayar wang sebanyak RM750 secara tunai tanpa ada sebarang resit. Selepas lelaki itu beredar, mangsa berhubung dengan majikan dan majikan membuat penafian di mana tidak ada sebarang hutang dengan lelaki tersebut dan meminta mangsa untuk menggantikan semula duit tersebut.
“Mangsa yang bimbang telah membuat laporan polis di Balai Polis Bahau dan menafikan telah menyalahgunakan wang syarikat,” katanya dalam satu kenyataan hari ini.
Chang Hook berkata, hasil siasatan mendapati mangsa tidak mengenali lelaki tersebut serta tidak dapat memberi perincian berkaitan lelaki berkenaan.

Malah menurutnya, mangsa juga tidak diberikan sebarang resit selepas pembayaran berkenaan dibuat.
“Kita nasihatkan untuk semua pihak berhati-hati dengan trend jenayah komersial berkenaan dan sewajarnya membuat pengesahan terlebih dahulu sebelum menyerahkan wang kepada individu yang mendakwa dari mana-mana organisasi serta mengenali majikan,” katanya. – K! ONLINE


Program francais mikro, mampu milik diteruskan
Oleh AMREE AHMAD

1 Disember 2021, 11:24 pm
PUTRAJAYA – Kerajaan bakal melanjutkan lagi Program Pembangunan Francais Mikro dan Mampu Milik yang diperkenalkan awal tahun ini bagi membantu penggiat industri berkenaan.
Perdana Menteri, Datuk Seri Ismail Sabri Yaakob berkata, ia susulan sambutan yang diterima adalah sangat menggalakkan terutama dari kalangan golongan berpendapatan B40 dan M40.
“Justeru, pihak kerajaan berhasrat untuk meneruskan lagi program ini pada tahun depan dan memastikan lebih ramai rakyat selain francaisor sendiri akan menerima manfaat,” katanya.
Beliau berucap ketika merasmikan Malam Anugerah Francais 2021 anjuran Kementerian Perdagangan Dalam Negeri dan Hal Ehwal Pengguna serta Persatuan Francais Malaysia (MFA) di sini hari ini.
Turut hadir pada acara pengiktirafan berprestij industri francais tempatan itu ialah menteri berkenaan sendiri, Datuk Alexander Nanta Linggi dan Presiden MFA, Datuk Dr. Radzali Hassan.
Anugerah yang bermula sejak 1997 itu menyaksikan lebih 100 syarikat dan individu sudah menerima pengiktirafan serta menjadi tanda aras kepada sektor perniagaan francais kebangsaan. – K! ONLINE


Sebelum meninggal ibu tulis surat terakhir, isinya memilukan
Oleh FITRI HAZIM

1 Disember 2021, 11:16 pm
PETALING JAYA – Sepucuk surat terakhir yang ditulis oleh seorang ibu sebelum meninggal dunia meminta jenazahnya dikafankan di hospital dan memaklumkan kepada anaknya seorang (orang kurang upaya) OKU bahawa beliau telah meninggal dunia mengundang rasa sebak orang ramai.
Menerusi hantaran di laman Instagram official_rizalhakimm, seorang ibu yang telah meninggal dunia di rumahnya ditemani seorang anak OKU telah menulis surat terakhir membuat permintaan yang berkaitan pengurusan jenazahnya kepada pihak hospital.
Berdasarkan surat yang dikongsi oleh official_rizalhakim , warkah ibu itu dimulakan dengan permintaan kepada doktor agar jenazahnya dikafankan di hospital kerana tidak mempunyai keluarga.
Tambahnya, beliau meminta mukanya tidak ditutup setelah dikafankan dan menunjukkan kepada seorang anaknya OKU bisu yang bernama Imran serta memaklumkan ibunya telah meninggal dunia.
Selain itu, ibu tersebut meninggalkan beberapa nama dan nombor telefon pejabat berserta rumah untuk dihubungi pihak hospital berkaitan kematiannya.
Susulan daripada perkongsian itu, orang ramai berasa sangat sedih dengan menitipkan doa buat ibu itu dan urusan anak OKU tersebut dipermudahkan setelah kehilangan ibunya.

“Semoga Allah ampunkan dosa-dosa arwah dan tempatkannya dalam golongan yang dikasihinya. Semoga Allah lindungi anak istimewa arwah,” kata @dhianadia87.
“Semoga Allah melindungi dan permudahkan urusan anak istimewanya,” ujar @are_yueiii.
“Allahuakhbar, dah tahu ajal akan sampai,” jelas @macaronsmy.-K!ONLINE


65 pelajar Seri Puteri positif Covid-19
Oleh MOHD. HUSNI MOHD. NOOR

1 Disember 2021, 11:34 pm
CYBERJAYA – Seramai 65 pelajar Sekolah Berasrama Penuh (SBP) Sekolah Seri Putri, di sini disahkan dijangkiti Covid-19.
Perkara itu turut dikongsi Menteri Kanan (Pendidikan) Datuk Dr. Radzi Jidin menerusi ciapan di Twitternya sebentar tadi.
Malah, Radzi turut berkesempatan meninjau perkembangan kes jangkitan itu di sekolah berkenaan malam ini.
“Saya sudah tiba di Sekolah Seri Puteri Cyberjaya sekarang ini. Seramai 65 orang pelajar Tingkatan 1 dan 2 disahkan positif Covid-19. Ini merupakan kali pertama SBP kena kes sebanyak ini.
“Doakan dipermudahkan segala urusan. Akan update dari masa ke semasa,” katanya.
Difahamkan, seramai 60 pelajar sudah dihantar ke Pusat Kuarantin dan Rawatan Covid-19 (PKRC) di Taman Ekspo Pertanian Malaysia (MAEPS) Serdang, hari ini.

Manakala, baki ratusan pelajar masih di asrama menunggu ujian saringan Covid-19 dilakukan kepada mereka. – K! ONLINE


Lima kes samun selesai dengan penahanan tiga suspek
1 Disember 2021, 10:52 pm
PETALING JAYA – Penahanan tiga lelaki yang aktif melakukan kegiatan pecah masuk rumah dan samun berjaya menyelesaikan lima kes yang dilaporkan di daerah Petaling Jaya sepanjang tahun ini.
Suspek yang terdiri daripada dua lelaki tempatan dan seorang warga asing itu ditahan pada 22 dan 23 November lalu di tiga lokasi berasingan di daerah ini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan daripada seorang pengadu berusia 35 tahun memaklumkan rumah sewanya di Kondominium Palm Spring, Kota Damansara telah dipecah masuk.
“Kejadian berlaku pada 6 November lalu pukul 11.35 malam semasa pengadu bersama keluarga ketika sampai di rumah mendapati pintu grill dalam keadaan terbuka dan pintu utama telah diumpil.
“Rumahnya didapati dalam keadaan berselerak dan pelbagai barangan berharga milik pengadu dan isteri telah hilang,” ujarnya dalam kenyataan hari ini.
Menurutnya, bertindak atas maklumat, sepasukan polis daripada bahagian Siasatan Jenayah Daerah telah membuat serbuan ke tiga lokasi dan berjaya memberkas ketiga-tiga suspek berusia lingkungan 29 hingga 39 tahun.

“Kita turut merampas peralatan pecah rumah, barangan elektronik, jam pelbagai jenama, beg, basikal dan sebagainya yang dipercayai hasil kegiatan samun di kawasan daerah ini.
“Hasil semakan rekod jenayah lampau mendapati suspek yang berusia 29 tahun mempunyai tujuh rekod lampau berkaitan jenayah manakala suspek 35 tahun memiliki 18 rekod lampau berkaitan jenayah dan dadah.
“Suspek juga mengaku terlibat dalam kes yang dilaporkan termasuk kes samun lain di sekitar daerah ini dan Subang Jaya,” ujarnya.
Jelasnya, tangkapan terhadap suspek telah berjaya menyelesaikan lima kes pecah rumah dan curi dalam daerah ini bagi tahun ini dan kesemua suspek akan didakwa di mahkamah pada Jumaat ini. – K! ONLINE


Noraini persembah watikah naik taraf KUIPSAS kepada UNIPSAS kepada Agong
Oleh AHMAD SHAHERMAN SHAMSURI

1 Disember 2021, 8:26 pm
PETALING JAYA – Yang di-Pertuan Agong , Al-Sultan Abdullah Ri’ayatuddin Al-Mustafa Billah Shah berkenan menerima menghadap Menteri Pengajian Tinggi, Datuk Seri Noraini Ahmad di Istana Negara, hari ini.
Pada sesi menghadap tersebut, Noraini telah mempersembahkan Watikah Perakuan Naik Taraf Kolej Universiti Islam Pahang Sultan Ahmad Shah (KUIPSAS) kepada Universiti Islam Pahang Sultan Ahmad Shah (UNIPSAS) kepada Al-Sultan Abdullah.
Majlis persembahan watikah tersebut juga turut disaksikan Pemangku Raja Pahang, Tengku Mahkota Tengku Hassanal Ibrahim Alam Shah yang juga merupakan Tuanku Canselor universiti tersebut.
Turut hadir pada majlis tersebut adalah Menteri Besar Pahang, Datuk Seri Wan Rosdy Wan Ismail, Setiausaha Kerajaan Negeri Pahang, Datuk Seri Dr. Sallehuddin Ishak, Timbalan Ketua Setiausaha (Dasar) Kementerian Pengajian Tinggi, Dr. Mohd Zabri Yusoff.
Hadir sama, Ketua Pengarah Pengajian Tinggi, Prof. Datuk Dr. Husaini Omar dan Rektor KUIPSAS Prof. Madya Dr. Mohd. Zawavi Zainal Abidin.-K! ONLINE


Polis Tapah lupus barang kes bernilai RM1.5 juta.
Oleh ASLIZA MUSA

1 Disember 2021, 8:49 pm
IPOH – Ibu Pejabat Polis Daerah (IPD) Tapah melupuskan 1,604 barang kes membabitkan 414 kertas siasatan yang sudah diselesaikan.
Ketua Polis Daerah Tapah, Superintenden Wan Azharuddin Wan Ismail berkata, pelupusan oleh Bahagian Siasatan Jenayah IPD Tapah itu melibatkan empat kes kontraband, lima kes bitcoin, 90 kes perjudian dan 315 barang kes am.
“Dalam pelupusan ini, pihak polis telah melupuskan sebanyak 944 kotak rokok pelbagai jenama, 185 unit mesin bitcoin, 125 barang kes perjudian dan 350 barang kes am.
“Kesemua barang kes bernilai RM1.5 juta itu telah mendapat arahan pelupusan daripada Timbalan Pendakwa Raya di mana kertas siasatan berjaya dituduh dan dijatuhi hukuman oleh mahkamah dari tahun 2016 hingga tahun ini,” katanya di sini hari ini.
Menurut beliau, pelupusan barang kes tersebut dijalankan di kawasan tanah lapang di lapang sasar IPD Tapah dengan cara pembakaran sebelum ditanam menggunakan jentera. – K! ONLINE


Penjawat awam digalak pakai pakaian batik Malaysia setiap Khamis
Oleh MOHD. HUSNI MOHD. NOOR

1 Disember 2021, 9:10 pm
PUTRAJAYA – Jabatan Perkhidmatan Awam (JPA) menggalakkan setiap penjawat awam di negara ini memakai pakaian batik Malaysia pada setiap hari Khamis berdasarkan surat pekeliling terbaharu dikeluarkan hari ini.
Dasar baharu itu dibuat berdasarkan Surat Pekeliling Perkhidmatan Bilangan 1 Tahun 2021 yang ditandatangani Ketua Pengarah Perkhidmatan Awam Tan Sri Mohd Khairul Adib Abd Rahman, hari ini.
Ketetapan baharu itu dibuat selepas pindaan dibuat terhadap perenggan 4, Surat Pekeliling Perkhidmatan Bilangan 1 Tahun 2016 mengenai Fesyen Pakaian Alternatif Sebagai Pakaian Semasa Bekerja dan Menghadiri Upacara Rasmi.
Menurut pekeliling itu, pemakaian batik Malaysia juga digalakkan bagi pegawai yang menghadiri majlis rasmi di dalam dan luar negara seperti persidangan antarabangsa atau perjumpaan dengan pelawat asing.
“Bagaimanapun, ketetapan itu tidak terpakai kepada pegawai yang dibekalkan dengan pakaian seragam atau menghadiri majlis rasmi yang telah ditetapkan kod pakaian tertentu.
“Pemakaian pakaian batik Malaysia adalah suatu identiti yang menjadi kebanggaan rakyat Malaysia,” katanya.

Menurutnya, bagi menyokong pembangunan dan memartabatkan batik Malaysia, kerajaan menghendaki agar pegawai memakai pakaian batik Malaysia mengikut ketetapan tertentu sejak tahun 1985.
“Pemakaian pakaian batik Malaysia dalam kalangan pegawai perlu diberi perhatian bagi memastikan batik yang dipakai adalah batik Malaysia,” katanya. – K! ONLINE


Giliran Ustazah Asma’ tegur lelaki ‘cantik’
Oleh ALWANI ZAFIRAH

1 Disember 2021, 8:32 pm
PETALING JAYA – Pendakwah terkenal, Ustazah Asma’ Harun tampil memberi teguran kepada kaum adam agar tidak terlalu obses dengan solekan sehingga menyerupai seperti wanita.
Beliau dalam satu hantaran di Instagramnya berkata, Nabi SAW telah melaknat lelaki yang menyerupai perempuan dan orang-orang perempuan yang menyerupai lelaki.
“Jika kita fahami daripada segi bahasa, tasyabbuh membawa maksud menyerupai sesuatu.
“Dalam perbahasan fiqh pula, ia merujuk kepada seorang lelaki menyerupai perempuan atau perempuan menyerupai lelaki dalam perkara-perkara seperti pakaian, perhiasan, percakapan dan suara, gaya berjalan serta fizikal tubuh,” katanya.
Tambah Asma, antara konten yang mendapat tontonan tinggi di media sosial adalah jurusolek lelaki yang membuat tutorial solekan untuk mukanya sendiri.
“Perkara ini seolah telah diterima oleh masyarakat sehingga begitu ramai yang menontonnya walhal perbuatan ini dilarang dalam Islam,” ujarnya.

Selain itu, beliau memaklumkan, terbaru tular sebuah video sepasang suami isteri yang menyambut ulang tahun perkahwinan mereka dengan lengkap berpakaian pengantin serta pelamin yang dihias indah.
“Bahkan yang lebih menyedihkan, apabila si suami dilihat mengenakan solekan wajah yang tebal dan turut menyatakan bahawa dirinya hanya penampilan sahaja seperti wanita tetapi nafsu dan nalurinya masih seorang lelaki.
“Sungguh saya terkesima melihat setiap babak video yang dipaparkan. Ia bukan hanya ditonton oleh dua atau tiga ratus orang, bahkan mencapai sehingga satu juta tontonan di media sosial,” katanya. – K! ONLINE


Persatuan seni janganlah bercakaran – Annuar Musa
Oleh HANISAH SELAMAT

1 Disember 2021, 8:59 pm
PETALING JAYA – Penggiat seni diminta mengenepikan perbezaan ideologi dan tidak bercakaran demi kemajuan industri perfileman tanah air.
Menteri Komunikasi dan Multimedia, Tan Sri Annuar Musa, berkata, segala percanggahan pendapat harus diselesaikan secara harmoni sejajar dengan hasrat kerajaan mempromosi konsep Keluarga Malaysia.
“Sebelum ini kita selalu disogokkan kontroversi di sana sini, jadi sekarang sudah masa untuk kurangkan konflik. Jika ada idea bagus individu itu cuma perlu cadangkan dan bincang.
“Tidak perlu masuk media sosial semata-mata mahu menghentam sesama sendiri sedangkan setiap perkara boleh diselesaikan secara harmoni.
“Dalam dunia sekarang, baik orang politik, artis atau atlet kena kurangkan konflik. Buat apa suka gaduh dan cari perbezaan, padahal sebenarnya mereka terlupa akan titik persamaan.
“Jadi harapnya semua persatuan seni janganlah bercakaran, saya sebagai bapa atau atuk mahu menasihatkan, kita ceriakan kerjaya kita, tak perlu timbulkan polemik yang tidak baik,” katanya.

Annuar berkata demikian ketika ditemui pada sidang media Festival Filem Malaysia ke-31 (FFM31) di Hotel Royal Chulan The Curve, di sini hari ini.
Hadir sama Pengerusi Perbadanan Kemajuan Filem Nasional Malaysia (Finas), Zakaria Abdul Hamid; Ketua Pegawai Eksekutif (CEO) Finas, Profesor Md Nasir Ibrahim dan Presiden Persatuan Wartawan dan Penulis Hiburan Malaysia (WHAM), Datuk Tengku Khalidah Tengku Bidin.
Sementara itu, Annuar turut menegur sikap segelintir penggiat industri hiburan yang tidak ambil peduli dengan penganjuran FFM yang diadakan bagi meraikan mereka sendiri.
Katanya yang juga Ahli Parlimen Ketereh, seluruh pekerja seni patut memberikan sokongan terhadap acara tahunan yang sudah lebih tiga dekad direalisasikan sekali gus menjadi penanda aras terhadap kemajuan industri.
“Saya faham dalam situasi pandemik masa sekarang mungkin ada yang terlepas pandang penganjuran FFM kali ini memandangkan mereka sudah kembali bekerja.
“Bagaimanapun, kalau dilihat segala publisiti yang dihebahkan di media, mereka sepatutnya sudah tahu seterusnya lebih peka dengan perkembangan anugerah besar ini.
“Wartawan dan televisyen memainkan peranan menyebarkan promosi anugerah ini, tetapi mereka (orang industri) pula tidak mahu ambil ‘port’ (tak peduli) apa yang berlaku di sekeliling.
“Ini bukan festival untuk orang lain, ini khas buat semua anak seni sama ada yang berada di depan layar, mahu pun kru belakang tabir,” katanya.
FFM31 yang mempertandingkan 55 filem dijadualkan berlangsung di Pusat Konvensyen Kuala Lumpur (KLCC) pada 10 Disember ini.
Buat pertama kalinya, pemenang Filem Terbaik bakal membawa pulang trofi bersama geran Dana Kandungan Digital yang bernilai RM500,000. – K! ONLINE


Suami cekup isteri bersekedudukan bersama lelaki lain
Oleh KOSMO!

1 Disember 2021, 8:30 pm
JAKARTA – Seorang lelaki di Indonesia yang curiga selepas isterinya tidak pulang ke rumah selama empat bulan kecewa apabila menemui wanita itu sedang bersekedudukan bersama seorang lelaki berstatus pegawai pemerintah, lapor laman berita Suara.com kelmarin.
Lelaki yang hanya dikenali sebagai Tedi itu ‘menangkap’ isterinya, WS sedang curang di sebuah rumah mewah milik pegawai pemerintah yang dikenali sebagai TK.
“Saya mencari dia (isteri), sehingga akhirnya saya melihatnya sedang berada di lapangan terbang bersama TK,’’ kata Tedi.
Setelah mengekori isterinya ke rumah TK, Tedi mengajak jiran di kawasan itu untuk mencekup mereka.
Kedua-dua mereka akhirnya ditangkap sedang berdua-duaan di dalam rumah tersebut. Setelah digesa, TK akhirnya memberikan akses kepada rakaman sistem televisyen litar tertutup (CCTV) untuk diperiksa polis.
Polis turut menemui beberapa helai pakaian dalam wanita sebagai bukti atas tuduhan bersekedudukan. – Agensi


Shukor puas akhiri karier julang Piala Malaysia
Oleh KOSMO!

1 Disember 2021, 9:45 pm
PEMAIN berpengalaman, Shukor Adan menjadi pemain profesional paling bertuah selepas mengakhiri karier dengan penuh gemilang apabila menjulang Piala Malaysia bersama Kuala Lumpur City FC (KL City).
Pada aksi final di Stadium Nasional Bukit Jalil kelmarin, KL City menewaskan Johor Daru’ Ta’zim (JDT) 2-0 menerusi jaringan Zhafri Yahya dan Paulo Josue.
“Saya tidak akan lupa pengalaman ini sampai bila-bila kerana ini adalah pengakhiran karier saya sebagai pemain profesional. Terima kasih kepada rakan-rakan sepasukan kerana realisasikan impian saya.
“Pada usia 42 tahun, saya masih mampu menang Piala Malaysia. Main seminit pun tidak apa,” kata Shukor.
Malah, kesetiaan Josue dan Zhafri yang turut dinobatkan pemain terbaik perlawanan akhir juga nyata penantian berbaloi.
Paulo dan Zhafri kekal setia bersama pasukan, tidak kira ketika jatuh ke Liga Premier atau pun beraksi di saingan Liga Super.

“Saya betul-betul terkejut dengan pencapaian ini, kami menang 21 perlawanan tidak pernah kalah. Di final kami bukan pilihan tetapi kita mampu kalahkah Johor,” kata Zhafri.
“Ini sebahagian daripada kerja dan saya sudah tunjukkan kepada pasukan. Ia menjadi musim yang hebat dan saya bangga dengan seluruh pasukan ini,” kata Paulo. – K! ONLINE


3 Disember diisytihar Hari Batik Malaysia
Oleh AHMAD SHAHERMAN SHAMSURI

1 Disember 2021, 8:36 pm
PETALING JAYA – Perdana Menteri, Datuk Seri Ismail Sabri Yaakob memaklumkan tarikh 3 Disember setiap tahun dipilih sebagai Hari Batik Malaysia bermula tahun ini.
Ismail Sabri berkata, pemilihan tarikh tersebut adalah sebagai penghargaan atas sumbangan, sokongan dan minat yang ditonjolkan oleh Allahyarhamah Tun Datin Paduka Seri Endon Mahmood iaitu isteri kepada Perdana Menteri Malaysia Kelima, Tun Abdullah Ahmad Badawi.
“Mesyuarat Jemaah Menteri pada 26 November lalu telah bersetuju untuk memasyhurkan satu tarikh dalam bulan Disember sebagai Hari Batik Malaysia.
“Pada 3 Disember 2003, Allahyarhamah telah memulakan sebuah Gerakan Malaysian Batik-Crafted for the World untuk membawa batik tempatan ke arena antarabangsa,” katanya.
Beliau berkata demikian ketika berucap pada majlis pengisytiharan Hari Batik Malaysia yang disiarkan secara langsung di Radio Televisyen Malaysia (RTM) di sini malam ini.
Mengulas lanjut, Ismail Sabri berkata, susulan pengisytiharan itu, kerajaan berharap agar seluruh rakyat Malaysia termasuk pihak swasta dan masyarakat, digalakkan untuk memakai pakaian Batik Malaysia.

Jelas beliau, usaha ini bertepatan dengan konsep Keluarga Malaysia di mana semua rakyat Malaysia berbilang kaum bersatu hati dalam menggayakan keunikan dan keindahan melalui pemakaian batik tempatan.
“Saya percaya dengan perisytiharan ini akan dapat menjadi pemangkin kepada pemerkasaan industri kraf batik tempatan dan rantaian pengeluaran industri batik negara.
“Saya ingin merakamkan ucapan terima kasih dan tahniah kepada Kementerian Pelancongan, Seni dan Budaya (Motac) melalui Kraftangan Malaysia atas pemasyhuran ini,” ujarnya.-K! ONLINE


Malaysia berputih mata ke separuh akhir
Oleh MUHAMMAD ZUHAILY BADLISHAH

1 Disember 2021, 9:04 pm
KUALA LUMPUR – Skuad projek hoki lelaki kebangsaan gagal meneruskan kemaraan ke separuh akhir Piala Dunia Hoki Remaja 2021 selepas tewas 0-4 kepada Perancis di Stadium Kalinga, India sebentar tadi.
Malaysia terpaksa menelan hakikat perit itu selepas membenarkan Perancis meledak tiga gol yang kesemuanya diperoleh menerusi pukulan sudut penalti dalam aksi suku akhir tersebut.
Kapten Perancis, Timothee Clement membuktikan kehebatan sebagai penjaring kedua terbanyak kejohanan apabila meledak dua gol pada minit ke-14 dan 24 selain satu daripada Mathis Clement pada minit ke-31.
Anak-anak buah Wallace Tan cuba bangkit dalam perlawanan itu tetapi gagal untuk memecahkan benteng pertahanan Perancis selain kecekapan penjaga gol naib juara edisi 2013 itu, Guillaume De Vaucelles.
Sebaliknya, Perancis yang lebih bersemangat untuk menambah jaringan selepas memperoleh 11 pukulan sudut penalti berbanding hanya lima dimiliki skuad negara sepanjang perlawanan itu.
Hasilnya, Perancis berjaya menutup perlawanan itu dengan gol keempat menerusi ledakan hatrik Timothee Clement pada minit ke-60.

Kekalahan itu menyaksikan Malaysia akan berdepan Belanda pada Jumaat ini untuk penentuan tempat kelima hingga lapan.